ועדת הכלכלה, כנסת 20, פרוטוקול מספר 773, 2018-06-06 09:30

איילת נחמיאס ורבין: בוקר טוב, אני מתכבדת לפתוח את ישיבת ועדת הכלכלה בנושא:

איילת נחמיאס ורבין: הצעת חוק הרשות הלאומית לבטיחות בדרכים (הוראת שעה) (תיקון מס' 3), התשע"ח-2018.

איילת נחמיאס ורבין: ועדת הכלכלה הפכה בשלוש השנים האחרונות הבית של הבטיחות בדרכים.

איילת נחמיאס ורבין: אני חושבת שאפשר לומר את זה בגאווה מסוימת גם אם לדאבוננו אנחנו עדיין לא רואים פרי לעמלנו כל יום כל הזמן.

גיורא רום: את זה למה את אומרת?

איילת נחמיאס ורבין: אתה תיתן לי להשלים את דברי הפתיחה, גיורא, כי כך מקובל כאן - - -

גיורא רום: חשבתי שפה בכנסת מקובל הפוך.

איילת נחמיאס ורבין: לא.

איילת נחמיאס ורבין: גם אם אתה טייס מהולל כך נהוג פה.

לאה ורון: אתה פשוט חדש בכנסת.

איילת נחמיאס ורבין: כן, הוא חדש, הוא עולה חדש.

איילת נחמיאס ורבין: אז לא נהוג להפריע בדברי הפתיחה.

איילת נחמיאס ורבין: אבל זה פשוט מערכת יחסים של הרבה שנים אז הוא מרשה לעצמו, אבל אני הייתי צריכה - - -

גיורא רום: שזה לא יפה בפרוטוקול.

איילת נחמיאס ורבין: בדיוק.

איילת נחמיאס ורבין: שלא יפריע בפרוטוקול.

איילת נחמיאס ורבין: אז אני חוזרת שוב ואומרת מהתחלה, ועדת הכלכלה היא הבית של הבטיחות בדרכים גם אם אנחנו לא תמיד רואים פרי בעמלנו.

איילת נחמיאס ורבין: אני חושבת שיו"ר ועדת הכלכלה איתן כבל וגם אני כמי ששותפה לכל הדיונים בנושא הזה רואים את זה כאחת המלחמות החשובות שאנחנו חייבים לנהל כאן.

איילת נחמיאס ורבין: כולם מכירים כאן

איילת נחמיאס ורבין: את האופן שבו אני מסבירה לילדים שלי איך חוצים את מעברי החצייה, איך חוצים כביש.

איילת נחמיאס ורבין: זה הפך אצלנו בבית לשיח יומיומי, ואני מאוד שמחה שהרשות לבטיחות בדרכים הקרויה היום הרלב"ד, ותיכף אני אעיר על זה איזושהי הארה באל"ף, אני מאוד מאוד מקווה שגם באמצעות הצעת החוק הזאת אנחנו באמת נראה את התוכן ואת היכולת של הרלב"ד לשנות את המציאות של הבטיחות בדרכים בישראל, כי רק אתמול שוב מיכל היועצת שלי ואני כמעט נדרסנו על ידי אופנוע על מדרכה.

איילת נחמיאס ורבין: ואתה כל פעם מוצא את עצמך במיוחד במקומות סואנים יחסית בקרב יומיומי במקומות שהם לחלוטין אמורים להיות מוגנים עבור הולכי רגל, ילדים, קשישים בוודאי, אוכלוסיה שאנחנו מטפלים בה.

איילת נחמיאס ורבין: והנה נכנס גם חברי חבר הכנסת חמד עמאר שמאוד מסור לנושא הזה, במיוחד במגזר אבל לא רק במגזר הערבי.

איילת נחמיאס ורבין: תודה שהצטרפת אלינו הבוקר.

איילת נחמיאס ורבין: אנחנו תיכף נתחיל בהקראה, לא לפני שניתן דברי פתיחה למי שיבקש.

איילת נחמיאס ורבין: אבל אני רוצה להעיר משהו שאמרתי אתמול ליושב ראש הרשות, וכאמור אנחנו מכירים ומיודדים הרבה שנים.

איילת נחמיאס ורבין: אני עוקבת אחרי מה שקורה ברלב"ד ואני חושבת שאתם מנסים לייצר מקום הרבה יותר בולט עבורה בציבוריות הישראלית.

איילת נחמיאס ורבין: אבל לצד המיתוג שהוא עניין מעניין וראוי להתייחסות אני חושבת שנכון לעת הזאת הדגש על המיתוג מחדש הרבה יותר גדול והרבה גדול מדי בעיניי על פני הנושאים שבהם הרלב"ד אמור להתבטא במובן של תשדירי בטיחות ודברים מהסוג הזה.

איילת נחמיאס ורבין: זה מה שאני הייתי רוצה לשמוע בתוך תשדירי בטיחות, הרבה יותר חשוב מאשר הרלב"ד, הרשות הלאומית לבטיחות בדרכים, סליחה, עם כל הכבוד.

איילת נחמיאס ורבין: ואמרתי את זה אתמול גם לגיורא, שאני חושבת שזה חשוב למתג גוף אבל זה לא הדבר הכי חשוב.

איילת נחמיאס ורבין: וזה הבדל וניואנס מאוד מהותיים.

איילת נחמיאס ורבין: בזאת אנחנו נתחיל את הדיון.

איילת נחמיאס ורבין: חבר הכנסת חמד עמאר, יש לך דברי פתיחה?

חמד עמאר: כן.

חמד עמאר: בוקר טוב לכולם.

חמד עמאר: אני מאוד שמח להגיע לשעה הזאת.

חמד עמאר: אני מדבר על זה כמעט שמונה-תשע שנים.

חמד עמאר: כל הזמן דיברתי שצריך להיות חוק לרשות הלאומית לבטיחות בדרכים ושנפסיק להיות בהוראת שעה, וסוף סוף זה הגיע.

חמד עמאר: ואני מקווה שנצליח לחוקק את החוק.

חמד עמאר: זה לא החוק שאני רציתי.

חמד עמאר: אני רציתי חוק עם יותר סמכויות לרשות, אבל אני מוכן להסתפק בזה עכשיו ואני חושב שיש לנו אפשרות כמחוקק לעשות את התיקונים הדרושים בחוק בעתיד, אבל קודם כל שהחוק הזה יעבור.

חמד עמאר: ואני מקווה שאנחנו נצליח להעביר אותו במושב הזה כי אני חושב שאנחנו חייבים להעביר אותו במושב הזה, קודם כל לתת את הביטחון.

חמד עמאר: לפני שאני אתחיל לדבר על הבטיחות בדרכים, אני אדבר על הביטחון הכלכלי של אותם עובדים שעובדים ברשות הלאומית לבטיחות בדרכים ששנים רבות הם חיים שם ולא יודעים אם הם ימשיכו להתקיים או לא ימשיכו להתקיים.

חמד עמאר: אין יותר קשה מלעבוד במקום עבודה ואתה לא בטוח מתי אתה מפסיק לעבוד ומתי אתה ממשיך לעבוד.

חמד עמאר: ולכן הנושא הזה מאוד חשוב לי, שנחוקק את החוק הזה ושיהיה במדינת ישראל חוק של הרשות הלאומית לבטיחות בדרכים.

חמד עמאר: הסמכויות שרציתי שיהיו לרשות לא נמצאות שם, אבל כפי שאמרתי, חוקים אפשר לחוקק ולשנות ולהוסיף מה שצריך להוסיף ולהוריד מה שצריך להוריד בחוק.

חמד עמאר: עם כל זה המעמד של הרשות היום יהיה לה את המעמד שלה בתוך משרדי הממשלה.

חמד עמאר: משרדי הממשלה ידווחו ולרשות תהיה האפשרות לקבל את כל הדיווחים ממשרדי הממשלה, לעומת זה שאין לה את הסמכות להורות למשרדי הממשלה מה לעשות, אבל הם יכולים לקבל את הדיווח שלהם.

חמד עמאר: אני מקווה שאם נמצא משהו שצריך לתקן ויש אפשרות לתקן בתיאום עם משרד התחבורה, נצליח לתקן אותו.

חמד עמאר: אבל מה שחשוב לעכשיו שהחוק הזה יחוקק במושב הזה ושאנחנו נדע שיש חוק לרשות הלאומית לבטיחות בדרכים, ונפסיק להיות עם הוראת שעה.

חמד עמאר: תודה לכם.

איילת נחמיאס ורבין: מאה אחוז.

איילת נחמיאס ורבין: אני חושבת שההערה והדברים חשובים.

איילת נחמיאס ורבין: כפי שאמרתי, אתה מאוד מסור לעניין הזה הרבה שנים ותודה רבה לך.

איילת נחמיאס ורבין: אני חושבת שאתה אחד מהאנשים שהשפיעו על השיח של כולנו אגב, בוודאי בנושא של המגזר הערבי והדרוזי, אבל אני חושבת שגם בנושא הכללי - - -

חמד עמאר: בטיחות בדרכים אין בה מגזרים.

חמד עמאר: יש אנשים, יש בני אדם, הרוג זה הרוג, פצוע זה פצוע, זה משפחות.

איילת נחמיאס ורבין: נכון, נכון, אבל בכל זאת היה פער - - -

קריאה: בטיחות בדרכים זה שליחות, זאת לא עבודה.

איילת נחמיאס ורבין: תודה רבה, תודה רבה, הערות מהציבור כשיגיע זמנך אם יגיע זמנך היום.

איילת נחמיאס ורבין: בסדר?

איילת נחמיאס ורבין: אבל אני מסכימה איתך, יש בזה גם עניין של שליחות.

איילת נחמיאס ורבין: אני רואה את כמות המתנדבים ואני גאה בזה מאוד.

איילת נחמיאס ורבין: גיורא רום, יושב-ראש הרלב"ד, דברי פתיחה.

גיורא רום: תודה רבה, גברתי יושבת-הראש.

גיורא רום: לא כמתוכנן אני רוצה להתנצל על חוסר הנימוס שהראיתי.

גיורא רום: דווקא באתי לברך ויצאתי מקלל.

גיורא רום: התכוונתי לומר שיש פרי לעמלה של הוועדה.

גיורא רום: עלה מדברייך כאילו שאתם עובדים שנתיים ולא קורה כלום.

איילת נחמיאס ורבין: שלוש.

גיורא רום: אני התכוונתי לומר אחרת.

איילת נחמיאס ורבין: אבל עדיין זה שבוע שהיו בו תאונות מאוד מאוד קשות וכל שבוע זה שבוע שיש בו תאונות קשות.

גיורא רום: עם העברית המוגבלת שלי לא יצא לי טוב.

גיורא רום: כבוד הוועדה, שלשום הייתי בקונצרט של התזמורת הפילדלפית, ודיברו שם ונתנו כבוד לליאונרד ברנשטיין שהיה המנצח האגדי של תזמורת פילדלפיה וציטטו אותו - - - To succeed one needs to have a good plan and a shortage of time.

גיורא רום: ואני חושב שיש לנו את שני הדברים האלה, יש לנו good plan שזה מה שמונח על השולחן שזה הטקסט של החוק ויש לנו shortage of time מכיוון שאנחנו צריכים עד ה-30.6 לסיים את כל המהלך כי אחרת זה כמו שכתוב במגילת אסתר "וכדי ביזיון וקצף" כי אנחנו כבר נמצאים בתוך ששת חודשי הארכה ופה אם אני מבין נכון אין את הסידור של הפנדלים.

גיורא רום: אז צריכים לגמור - - -

איילת נחמיאס ורבין: אני אגלה לך סוד מאוד מצער על הכנסת, כי יש לנו למשל נושא רגיש ועצוב כמו מוניות השירות במדינת ישראל, ואני גיליתי שלא רק שיש פנדלים, יש בעיטות עונשין אחרי שהמשחק שנגמר ואחרי כל ההארכות.

לאה ורון: אבל גברתי, גם אני מוכרחה להתערב ולהעיר שאם הממשלה, משרד התחבורה מעביר הצעת חוק ב-21 במאי למליאת הכנסת להצבעה, שלא יצפה שוועדת הכלכלה תפנה את כל זמנה ואת הסידורים שיש לה מול שמונה משרדי ממשלה ומיד תאשר את הצעת החוק.

גיורא רום: אני מצטרף להערה שלך.

חוה ראובני: אני חייבת להעיר רק שהצעת החוק הונחה על שולחן הכנסת ב-11 במרץ.

חוה ראובני: אני מחזיקה את החוק - - -

לאה ורון: ומשרד התחבורה איננו יודע איך לגרום למזכירות הכנסת וליו"ר הכנסת להעמיד את זה בסדר היום.

איילת נחמיאס ורבין: אני רוצה להודות למנהלת הוועדה על ההערה החשובה.

חמד עמאר: מי שמשך את הצעת החוק כל הזמן זה היה משרד התחבורה.

חמד עמאר: אני עקבתי אחרי זה.

חמד עמאר: כל שבוע מי שמשך את זה היה משרד התחבורה, אף אחד לא משך את זה וחבל שאת הערת את ההערה הזאת כי אני בעצמי כל הזמן דאגתי ושאלתי מתי יביאו את הצעת החוק ומשרד התחבורה משך את זה ושר התחבורה משך את זה ודווקא הערתי על זה לפני כמעט חודש שמשכו את זה בדקה האחרונה של הצעת החוק אחרי שהונחה על שולחן הכנסת.

חמד עמאר: מי שמשך אותה היה משרד התחבורה.

איילת נחמיאס ורבין: חבר הכנסת עמאר, ההערה היא במקום ועל כן ציינתי גם את מוניות השירות ולכן אני מאפשרת כמובן לאדוני להמשיך.

גיורא רום: אני מאוד מבקש שלא נשפוך את הרלב"ד עם המים.

גיורא רום: הרלב"ד עברה הרבה מאוד שינויים בשנתיים האחרונות, כבוד יושבת-הראש בנוסף לשם.

גיורא רום: אני לא בטוח עד כמה הוועדה קיבלה דיווח והיא הפכה ממישהו שהסתובב בעיר וחילק כספים במשך שנים – אני רציתי להגיד כמו נהג של פיצריה אבל אני לא אגיד את זה כי היא אפילו לא קיבלה טיפ – היא הפכה לגוף שמוביל פעילויות לאומיות בתחום הבטיחות.

גיורא רום: אני מאוד ממליץ לוועדה לקיים ישיבה שבה יוצגו שני דברים: א.

גיורא רום: תפיסה כתובה ברורה שאפשר לדון בה על הקונספציה של ניהול הבטיחות במדינת ישראל, ב.

גיורא רום: רשימה מאוד ארוכה, וחבל שהמנכ"לית מסיבות אישיות לא נמצאת פה, היתה יכולה להניח על שולחן הוועדה שאנחנו עושים יום יום ושעה שעה.

לאה ורון: היא תהיה בישיבה הבאה.

גיורא רום: אבל אנחנו עושים את זה בלי לפרסם יותר מדי, והייתי שמח אם היינו יכולים להציג את זה.

גיורא רום: יש לפנינו את התיקון לחוק, וכמו שאמר חבר הכנסת עמאר, סוף סוף הגיע הזמן, אני רוצה לומר עליו שני דברים, כבוד יושבת-הראש, ולסיים.

גיורא רום: יש את העניין של הסמכויות לרלב"ד.

גיורא רום: לפי דעתי הדיבורים על זה מוצו, מוצו, די.

גיורא רום: דיברנו, אמרנו, ותיכף אני אגיד לכם את דעתי בנושא.

גיורא רום: צריכים להשאיר את זה לכתבי התחבורה, הם אוהבים להתבחבש עם זה - - - אני רוצה להגיד לכם משהו על סמכויות מניסיוני.

גיורא רום: כתוב בפרקי אבות: כל שמעשיו מרובים על חוכמתו חוכמתו מתקיימת, וכל שחוכמתו מרובה ממעשיו אין חוכמתו מתקיימת.

גיורא רום: הרלב"ד היא בשלב שבו מעשיה, אני לא רוצה לומר מרובים על חוכמתה אבל הם מרובים.

גיורא רום: ומעצם המעשים מתקבע מעמדה, סמכויותיה, מקומה והדרך שבה הדברים קורים, בין אם זה מה שקורה בחברה הערבית.

גיורא רום: אני לא רוצה להיכנס למספרים, חלק מכם מקבלים את הדיווחים.

גיורא רום: יש לנו היום, נכון ל-6 ביוני - - -

חמד עמאר: בוא לא נדבר, שלא נדבר על תאונות דרכים עכשיו, אני רוצה שיימשך ככה.

קריאה: אתה רק עושה טפו טפו.

גיורא רום: חמד, אני איתך.

איילת נחמיאס ורבין: חברים, אתה רוצה להגיע להקראה היום לדעתי, ואני רוצה לנסות שיהיה סיכוי לזה.

גיורא רום: דבר אחרון, אני רוצה להגיד לכם מה תפיסת השר שעומדת בבסיס החוק.

גיורא רום: השר בשביל להתגבר על המכשלות של החוק הנחה שהרלב"ד תהיה הגוף שמייעץ, מרכז, מכין, קחו את כל הפעלים שמתחילים באות מ"ם לוועדת שרים לענייני בטיחות בדרכים שצריכה לקום בראשותו של מי שהממשלה תמנה.

לאה ורון: זה לא שר התחבורה?

גיורא רום: מי שהממשלה תמנה.

גיורא רום: ודאי שזה יהיה שר התחבורה, אבל אני לא רוצה - - -

לאה ורון: לקחת גם את התפקיד של הממשלה.

גיורא רום: אני לא רוצה לקחת אתה תפקיד של הממשלה בינתיים.

גיורא רום: סעיף 6 בחוק שאנחנו עוד מעט נגיע אליו, הוא בעצם צובר בתוכו את תפקידי הרלב"ד שמהם ינבעו סמכויותיה בפועל, ואנחנו שלמים עם זה ועברנו את זה עם משרד המשפטים, עם משרד התחבורה, עם המשרד לביטחון הפנים, ויש לנו את הברכות ואת ההסכמה של כל המשרדים.

גיורא רום: אני סיימתי.

גיורא רום: בשבילנו זה יום חשוב מאוד ואנחנו נעמוד פה לרשות הוועדה כמה שרק צריך.

איילת נחמיאס ורבין: תודה רבה לך, יושב-ראש הרלב"ד.

איילת נחמיאס ורבין: אני רוצה להציע שכחלק מההתארגנות סביב החוק, בתקווה בזמן ובמועד, תוצג לנו התוכנית של הרלב"ד ואופן הפעולה שלה בשנה האחרונה יחד עם המנכ"לית המוכשרת והמיומנת, וצר לי שהיא לא יכלה להיות פה היום אבל זה קורה מעת לעת.

איילת נחמיאס ורבין: חברת הכנסת שולי מועלם-רפאלי, בבקשה.

שולי מועלם-רפאלי: יישר כוח גדול למשרד, לגיורא.

שולי מועלם-רפאלי: בעזרת ה' שהדברים יתקדמו למניעה ולתיקון כל מה שצריך כדי להיאבק באובדנים המיותרים שכולנו חווים יום אחר יום.

שולי מועלם-רפאלי: אני מבקשת להניח על שולחן הוועדה, גם אם לא נתכנס לתוך זה היום את השאלה של איך מיישמים את החוק של הרלב"ד ביהודה ושומרון.

שולי מועלם-רפאלי: ישנה מגמה של הממשלה להשוואת חקיקה ביהודה ושומרון.

שולי מועלם-רפאלי: ומכיוון שפה אנחנו מתקדמים התקדמות גדולה אני מבקשת שבתוך החוק הזה או בדרך אחרת שיגידו אנשי המשרד, גיורא, איך אנחנו מפעילים את הרלב"ד גם ביהודה ושומרון.

איילת נחמיאס ורבין: אני חושבת שזו הערה חשובה.

איילת נחמיאס ורבין: היועצת המשפטית שלנו, נעמה דניאל, בבקשה.

נעמה דניאל: אני מחזיקה בידיי מכתב של היועץ המשפטי לכנסת שאכן מצטט מהחלטה מינואר את הנחיית היועץ המשפטי לממשלה את משפטני ייעוץ וחקיקה שיובהר כי הצעות חוק ממשלתיות העולות לוועדת השרים לענייני חקיקה יכללו מעתה התייחסות לתחולת החוק באיו"ש.

נעמה דניאל: בהמשך לכך סיכמו שרת המשפטים והיועץ המשפטי לממשלה כדלקמן: בנוגע להצעת חוק ממשלתית בשלב הכנת ההצעה על המשפטן המוביל בייעוץ וחקיקה להסב את תשומת לב המשרד המציע להנחיית השרים כאמור.

נעמה דניאל: במסגרת זו אם - - - ההצעה באיו"ש אינה רלוונטית במקרה נתון בשל סיבה כזו או אחרת, על המשרד המציע לציין זאת ולנמק בקצרה את אי הרלוונטיות וכולי.

נעמה דניאל: ולכן אנחנו מבקשים ממשרד המשפטים או מהגורם הממשלתי הרלוונטי לעניין לעדכן את הוועדה כיצד - - -

לאה ורון: אולי להעביר לוועדה בהקדם נוסח כי אנחנו מייעדים מועד נוסף להצעת החוק.

לאה ורון: אז אולי שכבר לפני הדיון הבא יפורסם נוסח.

איילת נחמיאס ורבין: יכול להיות שמשרד התחבורה כבר נתן את דעתו לסוגיה הזאת?

חוה ראובני: הנושא כבר התברר.

חוה ראובני: עמדת מחלקת ייעוץ וחקיקה המקצועית היתה שזה כבר צריך להיות מוסדר בתוך חקיקת הביטחון באיו"ש, ומכאן ואילך זה בעניין של היכולת לקדם את הצעת החוק הזאת, זה הועבר ברמת הנהלת המשרדים, במשרד התחבורה ובמשרד המשפטים, להגיע לסיכומים איך הדברים ייעשו.

איילת נחמיאס ורבין: אז מה זה אומר?

שולי מועלם-רפאלי: אני מודה שלמרות התואר השני שלי לא הבנתי מילה ממה שאמרת.

איילת נחמיאס ורבין: לכן שאלתי בפשטות, אז מה זה אומר?

שולי מועלם-רפאלי: תודה, איילת.

שולי מועלם-רפאלי: אני חשבתי שרק אני הבעייתית פה.

איילת נחמיאס ורבין: לא, לא.

איילת נחמיאס ורבין: אמרתי, אז מה זה אומר?

איילת נחמיאס ורבין: ויש לי הרגשה שחוה ואני למדנו באותו בית ספר למשפטים.

חוה ראובני: אני לא יודעת.

איילת נחמיאס ורבין: בעברית.

חוה ראובני: כן.

חוה ראובני: אני מנסה להיות זהירה בניסוחיי ובכוונה.

חוה ראובני: הנושא חייב לקבל מענה לפני החקיקה, יש החלטה של ועדת שרים.

חוה ראובני: מעבר להנחיה הכללית יש החלטה ספציפית של ועדת שרים לחקיקה לגבי הצעת החוק הזאת לחזור אליה לפני קריאה שנייה ושלישית.

לאה ורון: אני לא הבנתי, סליחה.

עיסאווי פריג': דברי בפשטות.

חוה ראובני: ועדת שרים לחקיקה דרשה לחזור אליה עם תשובה בנושא הזה.

לאה ורון: רק לגבי הנושא הזה, לא כל הצעת החוק.

חוה ראובני: כן, כן.

חוה ראובני: לגבי הנושא הזה של תחולה באיזור יהודה ושומרון לפני קריאה שנייה ושלישית.

חוה ראובני: הדרג המקצועי בשני המשרדים דן בזה וסבר שהדרך הנכונה לעשות את זה היא באמצעות תחיקת הביטחון וסמכויות המפקד הצבאי ביהודה ושומרון שהוא המחוקק באיזור.

חוה ראובני: התשובה הזאת - - -

שולי מועלם-רפאלי: לא מקובלת.

חוה ראובני: - - לא לחלוטין הניחה את דעתה של שרת המשפטים ומכאן ואילך - - -

איילת נחמיאס ורבין: עיסאווי שמח, שולי מבואסת.

חוה ראובני: מכאן ואילך הבירור עבר לטיפול ברמות של הנהלת המשרדים והדרג הפוליטי.

עיסאווי פריג': אני עוקב אחרי מה שאת אומרת ואיך את מקפידה לבחור את המילים - - -

איילת נחמיאס ורבין: כן, אני גם חושבת.

איילת נחמיאס ורבין: אנחנו לא נוכל - - -

חוה ראובני: אבל אני תמיד בוררת מילים.

חוה ראובני: אדוני מכיר אותי.

חמד עמאר: מה שאני מציע, בוא נתקדם בהצעת החוק.

עיסאווי פריג': אני מציע לבטל את הדיון, להקפיא את זה.

איילת נחמיאס ורבין: סליחה, תנו לי, חבר'ה, אני לא מכדררת, שנייה - - -

עיסאווי פריג': להקפיא את הדיון עד שנמצא פתרון.

איילת נחמיאס ורבין: לא.

איילת נחמיאס ורבין: חבר הכנסת פריג', אני לא מתכוונת להקפיא את הדיון כי הצעת החוק הזאת חשובה, יש לה לוחות זמנים קשים וברורים.

עיסאווי פריג': אבל איו"ש יותר חשוב.

שולי מועלם-רפאלי: חיי אדם חשובים, לא משנה איפה הם גרים.

עיסאווי פריג': נכון, אז בוא נקפיא את זה.

איילת נחמיאס ורבין: חבר הכנסת פריג' - - -

עיסאווי פריג': - - - פועלת בניגוד - - - איילת, אני מציע לך להקפיא את זה, לפנות לוועדת השרים - - -

איילת נחמיאס ורבין: חבר הכנסת פריג', אני לא מתכוונת להקפיא את הדיון.

איילת נחמיאס ורבין: תודה רבה לך.

איילת נחמיאס ורבין: הצעתך לסדר לא התקבלה.

איילת נחמיאס ורבין: זה לא מקובל.

איילת נחמיאס ורבין: אני רוצה להתקדם עם העניין הזה.

איילת נחמיאס ורבין: לפחות לגמור את פרק המבוא של החוק הזה.

איילת נחמיאס ורבין: יש פה סוגיה שתובא בפנינו שוב.

איילת נחמיאס ורבין: אנחנו מבינים שיש פה מורכבות.

איילת נחמיאס ורבין: אנחנו נצטרך להתמודד איתה ועל כן לא נתתי למשרד המשפטים להתבטא, לא משום שדעתו לא חשובה אלא משום שכרגע זה לא חיוני לנו כי אין לנו תשובה עקרונית אפילו.

איילת נחמיאס ורבין: חבר הכנסת פריג', אתה רוצה לומר משהו בפתח הדברים?

עיסאווי פריג': אני רוצה בשלב זה לשמוע.

איילת נחמיאס ורבין: בבקשה.

איילת נחמיאס ורבין: מרדכי פדר, יו"ר מתונה.

מרדכי פדר: שלא כהרגלי, רצוני להתחיל בשבחם של אלו שניסחו את הצעת החוק.

מרדכי פדר: אנו מוצאים שיש במה שעשו הרבה טוב.

מרדכי פדר: אבל לדעתנו לא גמרו את העבודה, ולכן התפקיד נופל על ועדה נכבדה זו לעבוד ולפסל את הצעת החוק כדי שהחוק העיקרי לא יישאר פגום כפי שהיה קורה אם היינו מקבלים את זה ככה.

מרדכי פדר: כרגיל וכבר דיברתם על זה, אנחנו מתחילים לדון על החוק הזה פחות מחודש לפני פג תוקף של הוראת השעה ואני מקווה שזה לא ייאלץ אותנו לעשות עבודה גרועה תחת לחץ כי בהצעת החוק הזאת נשארו שלושה פגמים עיקריים.

מרדכי פדר: ראשית, הנושא של עצמאות.

מרדכי פדר: הכפיפות האבסולוטית לשר התחבורה ולבטיחות בדרכים הוא מאוד מטריד.

מרדכי פדר: אם קוראים את הצעת החוק זה השר פה בכפוף לשר שם, אני לא ראיתי כל כך הרבה ביטויי השר מאז השיר של מונטיפיורי: כל הכבוד לשר, כל הכבוד לשר.

איילת נחמיאס ורבין: יש לנו עוד חוק כזה פה בוועדה הזאת, אבל לא נזכיר איזה הוא.

מרדכי פדר: אני אשאיר את זה לגברתי.

עיסאווי פריג': בשנים האחרונות זה הכיוון של החקיקה.

מרדכי פדר: כדי שהרשות תהיה אפקטיבית, לדעתנו היא חייבת להיות עצמאית.

מרדכי פדר: חוסר העצמאות, וחבר הכנסת עמאר כבר דיבר על הנושא הזה, היא לדעתנו הסיבה העיקרית שבעשור האחרון הרשות לא הצליחה לעשות מה שהיא היתה יכולה לעשות לא בתפקידיה ולא בתוצאות שלה.

מרדכי פדר: חד משמעית, זה לא קשור בהכרח לשר הנוכחי.

מרדכי פדר: השר הנוכחי, אנחנו יודעים, מתנער מסמכויותיו ואחריותו לבטיחות בדרכים כפי שמעיד המכתב שהוא שלח לוועדה נכבדה זו ביום 3 במאי שכתוב עליו, ואני מראה לכם, שר התחבורה והמודיעין בנושא של בטיחות בדרכים לא מופיע בשום מקום על אף שהוא שר התחבורה והבטיחות בדרכים.

מרדכי פדר: אבל אפילו בהמשך הדרך העצמאות של הרשות היא - - -.

מרדכי פדר: לכן אנחנו מציעים שבמקום שכתוב בהתחלה השר הוא שר התחבורה והבטיחות בדרכים, שיהיה כתוב במקום זה השר לבטיחות בדרכים מה שיאפשר בהמשך לראש הממשלה להעביר לפי הצורך את התיק לשר אחר.

מרדכי פדר: רק כך יהיה לרשות, ואני משתמש פה בלשון די עדינה, עמוד שדרה.

עיסאווי פריג': אז להשאיר שר אבל שר אחר.

מרדכי פדר: לא, שר הבטיחות בדרכים יהיה שר התחבורה ויהיה גם שר הבטיחות בדרכים וגם שר המודיעין, לא אכפת, אבל שהנושא של בטיחות בדרכים - - -

קריאה: תפסת מרובה לא תפסת.

איילת נחמיאס ורבין: מרדכי, אני מבקשת שתסיים.

איילת נחמיאס ורבין: תודה.

מרדכי פדר: יש לי עוד - - -

איילת נחמיאס ורבין: לא, מרדכי.

איילת נחמיאס ורבין: מרדכי, אתה כבר בארבע דקות.

חמד עמאר: תוך כדי הקראה אתה יכול להעיר.

מרדכי פדר: שני הנושאים האחרים במשפט אחד.

מרדכי פדר: קודם כל זה הנושא של ועדות - - - והרשויות המקומיות שמופיע ארבע, חמש, שש פעמים וכל פעם לא ברור מה שרוצים להנחות, לתת מימון, לעשות משהו אחר.

מרדכי פדר: זה לא ברור מהחוק, ואנחנו גם לא יודעים למה דווקא הנושא הזה קיבל הבלטה בהצעת החוק.

מרדכי פדר: והדבר השלישי הוא הנושא של תמהיל חברי המועצה.

מרדכי פדר: נכון לעכשיו במועצה אמורים להיות 10 נציגי ציבור, אבל זו אשליה כי כולם ממונים על פי הצעת השר.

מרדכי פדר: בצעד ראשוני לקראת עצמאות אנחנו מבקשים שהמנגנון להצעת אנשים והאנשים שיהיו במועצה של הרשות יהיה כפוף לאישור ועדת הכלכלה ולא רק ממונים על ידי השר.

איילת נחמיאס ורבין: תודה.

איילת נחמיאס ורבין: אני מודיעה לך שאני כבר אתנגד לזה.

איילת נחמיאס ורבין: אין בזה שום היגיון.

איילת נחמיאס ורבין: אמורה להיות ממשלה במדינת ישראל, אבל אנחנו נגיע לעניין הזה.

איילת נחמיאס ורבין: תודה רבה לך, מר פדר, וזו הזדמנות להודות לך על כל מה שאתה עושה בעניין של בטיחות בדרכים, באמת מאוד ראוי להוקרה.

איילת נחמיאס ורבין: יניב יעקב מאור ירוק, בבקשה.

יניב יעקב: בוקר טוב, גברתי.

יניב יעקב: לצערי החוק הזה עושה עוול ועוול גדול, דבר ראשון לרשות הלאומית ודבר שני לבטיחות בדרכים.

יניב יעקב: מי שמכיר את הרציונל שהוקם עוד בוועדת שיינין עם החוק המקורי על כל הגלגולים והגלגולים של הרשות, שתי רגליים מרכזיות היו צריכות להיות לרשות, הנושא של עצמאות שמרדכי דיבר עליו והנושא של סמכות.

יניב יעקב: בלי עצמאות ובלי סמכות הרשות כיום היא גוף שעושה מסעות הסברה, זה גוף שמייעץ, זה גוף שממליץ, זה לא גוף שיש לו שיניים ושיכול להוביל משהו כל עוד אין הסכמה של השר או של שאר המשרדים כך שהחוק הזה למעשה לוקח את כל היכולות של הרשות מעבר לייעוץ וסמכות ומחליש אותה.

יניב יעקב: בעוד שיש שם אנשים שיודעים לעשות את העבודה ויכולים לעשות את העבודה, אבל קושרים להם את הידיים ונותנים להם רק את האפשרות לחקור, לייעץ, להמליץ, ומי שמקבל את ההמלצות יחליט אם כן לפעול לבטיחות או לא לפעול, בלי שום יכולת לבקר באופן אמיתי את פעילות הממשלה בנושא בטיחות בדרכים שזה היה הרצון העיקרי.

יניב יעקב: לגבי הנושא שצוין על ועדת שרים לענייני בטיחות בדרכים, אם נצלול קצת לנושא הזה נגלה שבשנת 2009, אותה שנה שבה השר נכנס לתפקידו, באחת מהחלטות הממשלה יש את ההחלטה הזו על הקמת ועדת שרים לענייני בטיחות בדרכים.

יניב יעקב: אם נבדוק את מספר הפעמים שהיא התכנסה, זה מביש להגיד את זה, במצב שבו במשך שנים ארוכות היתה עלייה במספר ההרוגים בתאונות דרכים.

יניב יעקב: פעמים ספורות, כמעט ללא החלטות.

יניב יעקב: יו"ר הוועדה הוא השר כמובן, ככה שלתלות תקוות כלשהן בוועדה הזאת לצערי העבר מלמד אותנו שאין.

יניב יעקב: לסיכום, צריך להעביר את החוק הזה בגלל לוחות הזמנים כי אחרת הרשות תיסגר.

יניב יעקב: אבל החוק הזה פוגע בבטיחות ופוגע ברשות.

איילת נחמיאס ורבין: תודה רבה לך, יניב.

איילת נחמיאס ורבין: אני רוצה לבקש גם ממך וגם ממרדכי, אם יש לכם הצעות לתיקון קונקרטיות להצעת החוק אני מבקשת שתעבירו אותן בכתב, תשתדלו לעשות את זה בדחיפות, כלומר ממש בהקדם כדי שאולי אפשר יהיה לשלב את זה כי חלק מההערות שלכן נכונות, למשל ביחס לעצמאות, יכול להיות שאלה דברים שאנחנו גם נוכל להשפיע עליהם, אבל אני אומרת לכם שזה גם תהליך של שיח מול משרדי הממשלה ולכן זה חייב להיות במהירות.

איילת נחמיאס ורבין: דיאנה קוגן, מנהלת מטה הבטיחות ירושלים, בבקשה.

דיאנה קוגן: שלום.

דיאנה קוגן: קודם כל תודה רבה על האפשרות לתת לנו לדבר.

דיאנה קוגן: אני מנהלת מטה הבטיחות העירוני בירושלים, העיר הגדולה ביותר בארץ.

דיאנה קוגן: בעצם אנחנו שלוש ערים, אנחנו עיר חרדית, ערבית ו - - - אני מתחברת לכל מה שנאמר פה.

דיאנה קוגן: יש פה בעיה מרכזית של הרלב"ד.

דיאנה קוגן: אני מספיק ותיקה, אני כמעט 20 שנה בתפקיד ועברתי הרבה מאוד ראשי ערים וגם גלגולים של מינהל הבטיחות והרשות הלאומית לבטיחות בדרכים.

דיאנה קוגן: כיום נמצאים ברשות הלאומית אנשים מקצועיים מאוד, אנשים מסורים מאוד.

דיאנה קוגן: לא בכדי היתה לי הערת ביניים שלעבוד בבטיחות בדרכים זו שליחות וזאת לא עבודה.

דיאנה קוגן: גם פה העמיתים שלי הם כולם, רק משוגעים יכולים לעבוד כאן

דיאנה קוגן: כי באמת מסירות וזה חוצה מגזרים, חוצה גילאים, חוצה אוכלוסיות.

דיאנה קוגן: אז את זה בואו נשים על השולחן.

דיאנה קוגן: צריכים להבין שהרלב"ד עבורנו מנהלי המטות היא התורה, הרלב"ד היא המדיניות והרלב"ד היא גם התקציב.

דיאנה קוגן: אנחנו אנשי השטח - - -

איילת נחמיאס ורבין: כמה התקציב שלכם במטה הבטיחות בירושלים?

דיאנה קוגן: את רוצה באמת לדעת?

איילת נחמיאס ורבין: כן, לגמרי.

איילת נחמיאס ורבין: לפרוטוקול גם.

דיאנה קוגן: 80% זה רק מיליון ו-109 - - - ועיריית ירושלים צריכה להשלים עוד 20%.

איילת נחמיאס ורבין: והתקציב שלכם ירד בשנים האחרונות, נכון?

דיאנה קוגן: נכון, משנה לשנה זה יורד משמעותית.

דיאנה קוגן: האוכלוסיה בירושלים היא כ-900,000 אנשים, היא מחולקת כמעט שליש-שליש.

איילת נחמיאס ורבין: זאת אומרת ביחס לעלייה באוכלוסיה יש לך ירידה בתקציב.

דיאנה קוגן: יש לי ירידה בתקציב.

דיאנה קוגן: ואני חייבת לציין פה, אולי זה לא צרה של כולם, אבל עיריית ירושלים גם לא מקצה לבטיחות בדרכים.

דיאנה קוגן: וכאן חבריי יודעים שירושלים מובילה בפעילות ובמסירות – לא אני, בכלל, המחלקה הזאת עובדת, במחלקה שלי יש תפקידים מגזריים, יש לי אחראי בטיחות לחרדים, אחראי בטיחות לערבים ואחראי בטיחות לקהילה.

דיאנה קוגן: אבל הרי שאנחנו מוציאים לפועל את העבודה שאתם מחוקקים.

דיאנה קוגן: אתם כולכם יושבים כאן, מתכננים תוכניות נפלאות, הרלב"ד עובדת באמת, ולי יש הרבה מאוד ביקורת כלפיהם, אנחנו באים בביקורת ולא מרפים, אנחנו מקבלים מענה, אבל בסופו של דבר אנחנו מבצעים את זה.

דיאנה קוגן: לנו אין ביטוי בתוך כל החבר'ה כאן, בתוך כל הוועדות.

דיאנה קוגן: ועוד דבר, וזה מקרין למטה, יושב-ראש הרשות אמר דברים מאוד חכמים, הוא אמר שצריך תוכנית טובה ויש לנו זמן קצר.

דיאנה קוגן: ומה עם אנשי המעשה?

דיאנה קוגן: גם לנו יש מלאכה רבה.

דיאנה קוגן: ראשית, אין לנו מספיק כספים, הכספים תמיד מתמעטים, וגם אם אתם מחלישים את הרשות הלאומית אתם מחלישים אותנו, את כל הרשויות.

דיאנה קוגן: אין לנו מה לעשות בלעדיהם - - -

איילת נחמיאס ורבין: תודה, תודה רבה, תודה רבה, דיאנה.

איילת נחמיאס ורבין: תודה רבה לך.

דיאנה קוגן: יש לי עוד הרבה מה להגיד בנושא של מטות הבטיחות.

איילת נחמיאס ורבין: חברות וחברים, אני פונה לכל אחת ואחד שוב, יש לכם הערות קונקרטיות לחקיקה אנא העבירו אותן אלינו בכתב כדי שהעורכת הדין והיועצת המשפטית שלנו יוכלו להתייחס לזה במלוא הרצינות.

איילת נחמיאס ורבין: גיל צ'רנוסקי, מנהל מטה הבטיחות בגבעתיים.

גיל צ'רנוסקי: בוקר טוב.

גיל צ'רנוסקי: מטות הבטיחות ברשויות המקומיות הן הזרוע הביצועית של הרשות.

גיל צ'רנוסקי: את זה כולם יודעים.

גיל צ'רנוסקי: אבל כל שנה, אני מצטרף למה שדיאנה אמרה, התקציבים שלנו יורדים.

גיל צ'רנוסקי: המרכז לשלטון מקומי לא מעורב בקבלת ההחלטות של הרשות אלא מולכם.

גיל צ'רנוסקי: אנחנו מבקשים שבמועצת הרשות, נוסף לעשרה חברים המוצעים יהיו נציג של המרכז לשלטון מקומי שייצג אותנו - - -

עיסאווי פריג': וזה יגדיל את התקציב אם יהיה נציג?

איילת נחמיאס ורבין: לא, אבל אני חושבת שההערה העקרונית היא לא מופרכת.

איילת נחמיאס ורבין: זה לא קשור לתקציב.

גיורא רום: אני בעד.

איילת נחמיאס ורבין: אני גם בעד.

שולי מועלם-רפאלי: כן, הוא אמור להיות הזרוע הביצועית.

איילת נחמיאס ורבין: השלטון המקומי לא יכול להיות שהוא לא יהיה שותף לעשייה הזאת.

גיורא רום: שלושה ימים אני מנסה להשיג את שלמה דולברג.

גיורא רום: הוא לא עונה.

גיורא רום: אני לא יודע.

איילת נחמיאס ורבין: אני מוכרחה להגיד מניסיוני, לא מתאים לו.

איילת נחמיאס ורבין: זה לא אופייני לו.

מירה סלומון: אין זמין מהמנכ"ל שלנו.

איילת נחמיאס ורבין: אבל הרי אין צורך.

איילת נחמיאס ורבין: עבודתו של דולברג נעשתה על ידי יושבת-ראש הישיבה.

איילת נחמיאס ורבין: אז את יכולה להיות רגועה.

איילת נחמיאס ורבין: הוא באמת בן אדם זמין כך שזה לא העניין.

איילת נחמיאס ורבין: בכל מקרה אני רואה שבסך הכול בין חברי הכנסת גם יש הסכמה על העניין הזה כך שנראה לי שזה עניין פתיר.

גיל צ'רנוסקי: דבר נוסף, מעבר לנושא התקציבים כל נושא המעמד של מנהלי המטות ברשויות המקומיות צריך להיות מוסדר מבחינתנו כי אנחנו תלויים באוויר.

איילת נחמיאס ורבין: יש לי שאלה עקרונית אליכם.

איילת נחמיאס ורבין: גיל, אתה אמרת שהתקציב שלך הוא 990,000?

איילת נחמיאס ורבין: - - -

גיל צ'רנוסקי: לא.

גיל צ'רנוסקי: של ירושלים.

דיאנה קוגן: שלי מיליון ו-109 אלף.

גיל צ'רנוסקי: בגבעתיים התקציב עם המאצ'ינג, שזה 80% הרשות ו-20% העירייה, עומד על 138 אלף שקל.

איילת נחמיאס ורבין: 138 אלף שקלים לשנה?

גיל צ'רנוסקי: לשנה.

גיל צ'רנוסקי: מזה אנחנו צריכים לתת פעילויות - - -

עיסאווי פריג': לא כולל השכר שלך.

גיל צ'רנוסקי: אז לא כולל את השכר שלי.

איילת נחמיאס ורבין: לא משנה, 138 אלף שקלים זה כאילו אתה עשית אפצ'י אתה סיימת את התקציב.

גיל צ'רנוסקי: איילת, את צריכה לתת את זה לפעילויות לחינוך, הסברה, לקהילה - - -

איילת נחמיאס ורבין: גיל, אנחנו מבינים.

איילת נחמיאס ורבין: ישראל, כמה התקציב שלך?

ישראל סלע: 200 אלף שקל לשנה, וכמות התושבים 270,000 תושבים, עיר מתפתחת, צומחת, וזה לא עונה על שום דרישה בעיר.

איילת נחמיאס ורבין: כל עיר והמורכבות שלה.

איילת נחמיאס ורבין: אני רוצה להעיר הערה ולהבין מחוה.

איילת נחמיאס ורבין: האם תוך כדי תהליך החקיקה הובאו הדברים של מנהלי מטות הבטיחות או דברו של השלטון המקומי בפניכם כמי שצריכים להיות משולבים איך שהוא בהצעת החוק?

דיאנה קוגן: כן או לא?

איילת נחמיאס ורבין: סליחה, לא.

איילת נחמיאס ורבין: ממש ממש זה לא יקרה.

חוה ראובני: אני לא הייתי מעורבת בעבודת המטה שהביאה לגיבוש ההמלצות.

חוה ראובני: בסופו של דבר, הנושא של השלטון המקומי די לא משתנה בהצעת החוק הזאת, והתלונה העיקרית שאני שומעת פה היא נושא של תקציבים שזה - - -

דיאנה קוגן: לא רק.

איילת נחמיאס ורבין: דיאנה, אני מבקשת בלי עזרתך.

דיאנה קוגן: סליחה.

איילת נחמיאס ורבין: תודה.

איילת נחמיאס ורבין: נושא אחד זה הנושא של התקציבים.

איילת נחמיאס ורבין: זה לא לשולחן הזה אם כי זה היה חשוב שזה יישמע גם בהצעת החוק.

איילת נחמיאס ורבין: אבל הנושא השני הוא הנושא של שרשרת הערך של איך מייצרים בטיחות בדרכים במדינת ישראל.

גיורא רום: אני אשמח אם נציג השלטון המקומי יהיה חבר קבוע במועצת הרשות.

איילת נחמיאס ורבין: זה דבר אחד חשוב.

גיורא רום: - - -

איילת נחמיאס ורבין: לא, לא, לא.

איילת נחמיאס ורבין: זה דבר אחד חשוב, השאלה היא אם זה יענה על מה שהם מדברים עליו ביחס למטות הבטיחות בערים שהם בעצם הזרוע הביצועית שלך.

גיורא רום: יש מטות בטיחות, התקציב שדובר עליו הוא לא קשור בחוק.

איילת נחמיאס ורבין: נכון.

גיורא רום: הוא קשור בתקציב הרלב"ד ובגישה - - - תקציב הרלב"ד בחמש-שש השנים האחרונות הלך והתכרסם משתי סיבות:

גיורא רום: כתוצאה מחולשתו של הדרג המקצועי של משרד התחבורה שלא ידע בין ימינו לשמאלו ושל השמחה של משרד האוצר לחסוך בכספים.

גיורא רום: זה משתנה.

גיורא רום: אם יעלה תקציב הרלב"ד אני אומר לך שהמספר של 14 מיליון שקלים, שזה מה שאנחנו היום מקצים לכל הרשויות ילך ויגדל.

איילת נחמיאס ורבין: ברור.

גיורא רום: היום בשעה שתיים היתה מתוכננת לי פגישה עם עדי חכמון מאגף התקציבים לבקשת תוספות תקציב, אחת מהן היתה תוספת תקציב לרשויות המקומיות.

גיורא רום: עם כל הסוגיה שברשויות המקומיות אם אתה נותן תקציב, כשאתה נותן לה כבר כסף התהליך של להפוך את הכסף הזה לממשות אצלם זה היריון ארוך מאוד אבל אני לא רוצה לעסוק בזה.

גיורא רום: אני לא רוצה להיכנס לזה.

גיורא רום: זה עניין טכני.

גיורא רום: אני חושב ש-14 מיליון שקלים זה כבשת הרש וצריך להעלות - - -

איילת נחמיאס ורבין: לדעתי זה היה בעבר 40 מיליון.

גיורא רום: זה היה, אבל אמרתי לך שבשנים האחרונות עשו חוכא ואטלולא - - -

איילת נחמיאס ורבין: גיורא, אני עוקבת אחרי הכרסום בתקציב הרשות.

איילת נחמיאס ורבין: אני אומרת שככל הניתן ושוב זה יהיה בקצב חקיקת החוק, החוק לא יידחה בגלל זה, ככל שיש טעם לקיים דיון בנושא של החוליה הזאת שנקראת מטות הבטיחות כחלק מהחוק הזה, מהתיקון הזה, אני מבקשת שהדיון הזה ייעשה במהרה על ידי הגורמים המקצועיים ברלב"ד, במשרד התחבורה ובמשרד המשפטים.

איילת נחמיאס ורבין: תודה רבה.

איילת נחמיאס ורבין: את הנושא הזה אנחנו סיימנו.

איילת נחמיאס ורבין: ישראל סלע, אם יש לך שני משפטים להוסיף זה הזמן.

ישראל סלע: לא, תודה רבה.

ישראל סלע: העמיתים כיסו את הכול.

איילת נחמיאס ורבין: אני מודה לך מאוד.

איילת נחמיאס ורבין: מירה סלומון מהמרכז לשלטון המקומי, בבקשה.

איילת נחמיאס ורבין: ואחרי זה, אני מתנצלת, אני אבקש מחברי חמד עמאר להחליף אותי כמה דקות, אני הולכת לרביזיה.

מירה סלומון: תודה, גברתי.

מירה סלומון: אני מבקשת להודות על ההזדמנות לדבר.

מירה סלומון: אנחנו שמענו את נציגי מטות הבטיחות, היותם הזרוע הביצועית של הרשות הלאומית לבטיחות בדרכים ברשויות המקומית, הכנת התוכניות.

מירה סלומון: אנחנו מבקשים לשוב ולהדגיש את החשיבות שבנוכחות נציג השלטון המקומי בוועדה.

מירה סלומון: התיקון הוא תיקון פשוט מאוד לסעיף 12 לחוק הקיים.

איילת נחמיאס ורבין: מסכימה.

מירה סלומון: במסגרת התיקונים שמותקנים כאן זה פשוט להוסיף נציג של השלטון המקומי, שיהיה כתוב בצורה ברורה.

מירה סלומון: בתשובה לדברים שנאמרו בוועדה, זה נכון שנציג המועצה לא יכול להביא תקציבים.

מירה סלומון: אבל כשיש נציג במועצה שנמצא בדיונים, שנמצא בקשר עוד במהלך, עוד בשלב של התכנון, אז הוא יכול לשלב ידיים עם הרשות הלאומית לבטיחות בדרכים, ללכת ביחד למאבקים באוצר, לעזור - - - יש לזה משמעות.

איילת נחמיאס ורבין: מירה, סליחה שאני מקצרת את דברייך.

איילת נחמיאס ורבין: אני התרשמתי שיש כאן הסכמה רבתי בעניין הזה.

מירה סלומון: אני רק הוספתי לדברים שנאמרו על ידי הוועדה - - -

שולי מועלם-רפאלי: חבר הכנסת עיסאווי פריג'.

מירה סלומון: כן.

מירה סלומון: רק השבתי לדברים כיוון שזה עלה.

חמד עמאר: זה ברור שמי שיושב בהנהלה יכול להשפיע.

איילת נחמיאס ורבין: אין ויכוח וגם יושב-ראש הרלב"ד חושב שיש בעניין הזה טעם.

איילת נחמיאס ורבין: חבר הכנסת חמד עמאר, אם לא אכפת לך בוא להחליף אותי כמה דקות.

גיורא רום: גברתי, הנציג של השלטון המקומי הוא לא בשביל לטפל בתקציבים, בזה אנחנו נטפל.

גיורא רום: מציג השלטון המקומי הוא כדי לגרום לזה, כתוצאה מהעלייה המתמדת ברמת העיור במדינה, לראות פעילות הרבה יותר נמרצת מצד 275 ראשי הרשויות בארץ בכל מה שקשור לאחריות שלהם על בטיחות האזרחים שלהם במקומות היישוב, ואנחנו לא רואים את זה היום בכל מקום.

גיורא רום: אנחנו רוצים שהנציג הזה יפעיל את ראשי הערים.

איילת נחמיאס ורבין: תודה.

חמד עמאר: מי אמור להציג לנו את החוק?

חוה ראובני: לפני שאעבור להקראה אני אנסה להציג משהו קצת יותר רחב גם לאור הערות שנאמרו פה.

חוה ראובני: החוק הזה מנסה לעגן סמכויות של הרשות במסגרת המגבלות המשפטיות האפשריות כאשר אנחנו מדברים על תאגיד סטטוטורי, תאגיד ציבורי, שאיננו חלק מהממשלה, והתפיסה הבסיסית שתאגידים כאלה אי אפשר לתת להם סמכויות שלטוניות.

חוה ראובני: ולכן המבנה נבנה בצורה כזאת שזה גוף מטה, גוף מתכלל, גוף מייעץ, גוף מקצועי, אבל בעל סמכויות כופות ולא בעל סמכויות שלטוניות, ומכאן המגבלות.

חוה ראובני: אני חייבת לומר שהנושא הזה והרצון דווקא כן לעבות ולנסות לגרור עוד איזה פופציק, עוד איזה שהוא פרט של עיבוי הסמכויות, הוא זה שגם גרם לעיכוב הבאת הצעת החוק לכנסת כאשר ניסינו להתקדם מעבר למתווה הזה שהיה מוכן בנובמבר ועצרנו אותו מתוך רצון וניסיון אולי עוד אפשר לעבות עוד את הסמכויות.

חוה ראובני: זה דבר שלא עלה יפה ולכן החוק הוחזר לכנסת בפורמט כפי שהוא עוצב כבר אז.

חוה ראובני: זאת המסגרת שבתוכה אנחנו חיים.

חוה ראובני: מרגע שאנחנו מדברים על תאגיד ציבורי שאיננו חלק מן הממשלה אנחנו מוגבלים בסמכויות שאנחנו יכולים לתת לו.

חוה ראובני: ומצדי כרגע אפשר לעבור להקראה.

חמד עמאר: בבקשה.

לאה ורון: לא, אנחנו רוצים לשמוע מהרשות מה בדיוק הולך לעשות החוק הזה.

חמד עמאר: מי מהרשות אמור להציג מה אמור לעשות החוק הזה?

לאה ורון: מבחינת עבודת המטה, התכלול, הייעוץ, כל התפקידים שהרשות צריכה לעשות.

חמד עמאר: תסביר את החוק.

עמי רוטמן: אני עורך דין עמי רוטמן, היועץ המשפטי של הרלב"ד.

עמי רוטמן: השינוי המהותי הוא כל נושא הכנסת הבטיחות בדרכים לעבודת הממשלה כוועדת שרים לבטיחות בדרכים כאשר הרשות באמצעות השר תמליץ מה יהיה שם, איזה דברים יעלו על סדר היום, איזה נושאים יטופלו, מה תהיינה תוכניות העבודה השנתיות והרב-שנתיות לגבי כלל משרדי הממשלה.

עמי רוטמן: כמובן ההמלצות האלה יעברו אישור ועדת שרים, אישור ממשלה, ובסיום כל שנה הרשות תקבל דיווח באמצעות השר מכל אחד מהמשרדים הרלוונטיים ותעביר סיכום שנתי דרך השר לממשלה, יגיע לוועדת הכלכלה וכך הלאה.

עמי רוטמן: זה הדבר המרכזי שלהבנתי החוק הולך לעשות.

עמי רוטמן: יש עוד דברים אחרים.

עמי רוטמן: כל הנושא של פעולה מול רשויות מקומיות, זה קצת יותר מסדר, אנחנו פועלים 11 שנים, יש תובנות גם מהשטח, כל מיני פעולות מול הרשויות המקומיות.

חמד עמאר: זה אומר שמטה הבטיחות בדרכים ברשות ימשיך לעבוד מול - - -

עמי רוטמן: אנחנו ממשיכים.

עמי רוטמן: חד משמעית.

חמד עמאר: ואתם ממשיכים לתקצב אותם גם?

עמי רוטמן: כן.

עמי רוטמן: זה לא מופיע פה כי לא מופיע שום תקצוב, אבל בהחלט אפשרות הרשות – לדוגמה, יש את הסעיף שאומר לקדם, לתכנן ולקיים - - -

שולי מועלם-רפאלי: איך עובדים היום מול רשויות ביהודה ושומרון?

עמי רוטמן: עובדים.

שולי מועלם-רפאלי: איך?

שולי מועלם-רפאלי: תחת מה?

עמי רוטמן: גברתי, היתה לנו ישיבה במשרד המשפטים עכשיו בעקבות ההנחיה של משרד המשפטים.

שולי מועלם-רפאלי: ברור, לכן אני שואלת.

עמי רוטמן: בעצם אנחנו מתקצבים את הרשויות לפי אותו מפתח שמתקצבים רשויות - - -

שולי מועלם-רפאלי: זאת לא היתה השאלה שלי.

שולי מועלם-רפאלי: השאלה שלי היא על בסיס מה עובדים מול רשויות ביהודה ושומרון.

שולי מועלם-רפאלי: יש קמ"ט תחבורה במינהל האזרחי?

שולי מועלם-רפאלי: יש קמ"ט בטיחות בדרכים במינהל האזרחי?

שולי מועלם-רפאלי: אנחנו נהיה בתוך חוק?

שולי מועלם-רפאלי: יהודה ושומרון יהיו מחוז נוסף בחקיקה הראשית, שזאת השאיפה?

שולי מועלם-רפאלי: על בסיס מה עובדים היום ביהודה ושומרון?

חמד עמאר: החוק לא נוגע בנקודה הזאת.

חמד עמאר: נאמר בהתחלה - - -

שולי מועלם-רפאלי: אבל עד היום על בסיס מה עבדו ביהודה ושומרון?

עבד אל חכים חאג' יחיא: על בסיס שזה שטח כבוש ויש מפקד - - -

שולי מועלם-רפאלי: נו, אנחנו מדברים על חיי אדם.

חמד עמאר: אנחנו מדברים על בטיחות בדרכים.

שולי מועלם-רפאלי: אנחנו מדברים על חיי אדם, נו.

עבד אל חכים חאג' יחיא: לא, משמר אזרחי, זה העבודה של משמר אזרחי.

חמד עמאר: תודה, תודה.

חמד עמאר: אני רוצה לשאול אותך, בתוך החוק מדובר על הקמת ועדת שרים לענייני בטיחות בדרכים?

עמי רוטמן: כן.

יניב יעקב: אבל אדוני, הוועדה הזאת לא מתכנסת, היא לא יושבת, היא לא באמת קיימת.

יניב יעקב: כל החוק מסתמך - - -

חמד עמאר: אנחנו לא הממשלה.

חמד עמאר: אנחנו המחוקק כאן, אנחנו קובעים את זה בחוק, בממשלה יחליטו.

חמד עמאר: עד עכשיו לא היה בחוק - - -

יניב יעקב: יש החלטת ממשלה שמחייבת הקמת הוועדה.

חמד עמאר: יש הבדל בין החלטת ממשלה לחוק במדינת ישראל.

יניב יעקב: החוק לא מחייב את הקמת הוועדה, אדוני.

יניב יעקב: ימשיכו לייעץ לוועדה שלא מתכנסת, לוועדה שלא קיימת בפועל.

חמד עמאר: אני שאלתי באופן ברור.

חמד עמאר: החוק מדבר על הקמת ועדת שרים לענייני בטיחות בדרכים או לא?

עמי רוטמן: הוא לא מחייב את הממשלה.

עמי רוטמן: הוא לא יכול לחייב את הממשלה להקים.

חמד עמאר: אנחנו כאן המחוקק ואנחנו יכולים להציע בתוך החוק להקים ועדת שרים - - -

עבד אל חכים חאג' יחיא: למה לא יכול?

עבד אל חכים חאג' יחיא: למה אנחנו לא צריכים לתקן את זה שהחוק הזה?

עבד אל חכים חאג' יחיא: - - -

חמד עמאר: זה מה שאני אומר.

עבד אל חכים חאג' יחיא: אנחנו לא נוותר על זה.

חמד עמאר: אני חושב שאנחנו נכניס את זה בתוך החוק.

חמד עמאר: בואו נמשיך.

גיורא רום: אני רק רוצה להגיד מילה לחברת הכנסת מועלם, לשאלתך.

גיורא רום: הדרך שבה הרשות עובדת בשטח הוא על ידי מב"א, מנהל בטיחות איזורי, יש לנו 15 כאלה.

גיורא רום: ויש מב"א לאיזור שאת מדברת עליו, ניצן מור, בדיוק כמו שיש לנו מב"א לקרית שמונה, לג'לג'וליה, לבאר שבע וכן הלאה.

גיורא רום: מבחינת הרשות אנחנו עובדים אותו דבר בכל מקום שבו נמצאים אנשים שאנחנו אחראים עליהם.

עמי רוטמן: החוק עצמו יוצא מנקודת הנחה שתוקם ועדת שרים.

עמי רוטמן: סעיף 6 אומר ועדות שרים ייעודיות או ועדת שרים לנושא הזה.

עמי רוטמן: יש פה נקודת מוצא למרות שאמרו שחובה אי אפשר להטיל אבל זו כבר החלטת הוועדה מול משרד המשפטים.

חמד עמאר: אני חושב שיש מקום לחייב את הממשלה כי הנושא של בטיחות בדרכים הוא נושא מאוד חשוב, אנחנו דיברנו על זה תמיד ואנחנו אמרנו שצריכה להיות ועדת שרים לענייני בטיחות בדרכים במדינת ישראל, חיי אדם חשובים מאוד, ולכן אנחנו חייבים לעשות את זה בתוך החוק.

חמד עמאר: והגיעה ההזדמנות שהחוק מובא לפנינו כוועדת הכלכלה בשביל לקדם את הנושא הזה ולהביא את זה בתוך החוק.

חמד עמאר: אתה רוצה להוסיף עוד משהו?

עמי רוטמן: זו המהות.

עמי רוטמן: מעבר לזה יש תיקונים כאלה ואחרים אבל אם אתה מדבר על המהות מבחינתנו זאת המהות.

חמד עמאר: גיורא, אתה רוצה להוסיף משהו?

גיורא רום: אני חושב שהיועצת המשפטית של משרד התחבורה שמה את הפירמידה על הקודקוד של הבעיה.

גיורא רום: זה גוף – תזכירי לי את הניסוח.

חוה ראובני: הוא תאגיד ציבורי שהוא גוף חוץ ממשלתי.

גיורא רום: ולכן אי אפשר לתת לו סמכויות ממשלתיות רגילות כמו לכל רגולטור וכן הלאה.

גיורא רום: היה צריך למצוא דרך איך לרבע את המעגל.

לאה ורון: או לעבות את התפקידים של הרשות.

לאה ורון: ואולי כל עוד הצעת החוק מונחת על שולחן הוועדה, יכולים הגורמים השונים וגם הרשות להציע לחברי הוועדה איך לצקת תוכן נוסף לתפקידי הרשות.

גיורא רום: אני חושב שתיאור התפקידים מספק אותנו.

חמד עמאר: אתם יודעים יותר טוב מאתנו.

חמד עמאר: אתם יושבים ברשות כבר 11 שנים.

חמד עמאר: בואו נתחיל בהקראה ותוך כדי נשמע הערות, בבקשה.

חוה ראובני: תודה, אדוני.

חוה ראובני: סעיף זה רוצה להפוך את החוק לחוק קבוע, יש לזה גם בהמשך ביטול הסעיפים של הוראת השעה שמגבילים את תקופת החוק, שהרשות הלאומית תהפוך להיות יצור קבוע בממשל הישראלי.

חמד עמאר: סוף סוף.

חמד עמאר: מי בעד?

חמד עמאר: מי נגד?

חמד עמאר: בעד – פה אחד

חמד עמאר: אושר.

חוה ראובני: כאן זה תיקון טעות, כאשר ההגדרה דרך שנקבעה בחוק הרשות במקורה אמרה: לרבות מסילת ברזל כמשמעותה בפקודת מסילות הברזל בעוד שהגדרת דרך בפקודת התעבורה כמות שהיא כוללת מסילות.

חוה ראובני: אז אין צורך לומר שום דבר.

חמד עמאר: זה תיקון טכני.

חוה ראובני: זה תיקון טכני.

חוה ראובני: המילים האלה מיותרות.

מרדכי פדר: נשארה פה בעיה טכנית בגלל שאם מורידים את הדבר הזה "דרך" נשאר לבד בחוק, ואחר כך יש הגדרה של דרך עירונית - - - מפקח על התעבורה ועוד דברים באותו - - - כהגדרתם לפי פקודת התעבורה.

מרדכי פדר: אז אני מבקש לעשות פה סדר, לקחת את הדרך ולהשאיר אותו יחד עם כל המונחים האחרים - - - כהגדרתם לפי פקודת התעבורה אין צורך עכשיו להחריג את המילה דרך.

חמד עמאר: מה משרד התחבורה אומר?

חוה ראובני: ההערה שלו היא הערה ניסוחית.

חוה ראובני: זה נכון.

חוה ראובני: יש כאן הגדרות שרשומות, שקיימות בחוק, שלא נמצאות בהצעת החוק בחוק כמו שהוא קיים: דרך עירונית, מפקח תעבורה, רכב, רשות תמרור מרכזית, רשות תמרור מקומית, כתוב כהגדרתם לפי פקודת התעבורה, דהיינו בתקנות.

חוה ראובני: חלק מההגדרות האלה מצויות אכן בפקודה עצמה ולא בתקנות.

חוה ראובני: מפקח, תעבורה, רכב, רשות תמרור מרכזית ורשות תמרור מקומית נמצאות גם כן בפקודה.

חוה ראובני: אלה דברים שחלקם הועברו לפקודה אחרי שנחקק חוק הרשות בזמנו.

עמי רוטמן: בעצם רק דרך עירונית היום זה לפי הפקודה.

חוה ראובני: להגיד לפי הפקודה זה כולל גם את הפקודה וגם את התקנות.

חוה ראובני: סדר הרמטי אלגנטי מדויק היה מחייב לעשות את השינוי ולהעביר חלק מההגדרות האלה.

חמד עמאר: אני מקבל מה שאת אומרת.

נעמה דניאל: אני מציעה שהוועדה יכולה להסמיך אותי לעשות את הסדר הזה אם זה מקובל.

חמד עמאר: אנחנו נצביע על זה, ואחרי זה - - -

שולי מועלם-רפאלי: ואת תנסחי את זה באופן שיכלול את כל מה ש - - -

חמד עמאר: מי בעד סעיף 2?

חמד עמאר: מי נגד?

חמד עמאר: בעד – פה אחד

חמד עמאר: הסעיף אושר.

חמד עמאר: סעיף 3, בבקשה.

חוה ראובני: סעיף ההקמה של הרשות, סעיף 2 של החוק, מגדיר בעצם מה מהותה של הרשות, מה - - - בשביל מה היא קיימת.

חוה ראובני: הנוסח היום אומר: תפעל בהתאם להגברת הבטיחות בדרכים.

חוה ראובני: אנחנו רוצים לעבות את זה, לרדת קצת יותר לפירוט כולל הנושא של ריכוז מידע.

לאה ורון: הסיפה של סעיף 2 שעניינו במדיניות הממשלה זה כפוף להחלטה?

לאה ורון: זה נשאר?

חוה ראובני: זה נשאר.

חוה ראובני: ואנחנו מבקשים לעבות את האמירה ולרדת לרזולוציה קצת יותר גבוהה ולהסביר שחלק מהפעילות הזאת כוללת ריכוז מידע וייזום תוכניות לגיבוש הבטיחות בדרכים ופעולה ליישומן.

חוה ראובני: הפירוט של זה יבוא בסעיף התפקידים איך זה בא לידי ביטוי.

נעמה דניאל: אני חושבת שהסעיף הזה קשור גם לסעיף 6ב המוצע.

נעמה דניאל: בעצם יש איזושהי כפילות בין סעיף 2 לבין 6ב, אז אני חושבת שאולי כדאי להקריא גם אותו ולדון בהם ביחד.

נעמה דניאל: ככלל אני לא בטוחה אם צריך לפרט סמכויות ספציפיות בתוך סעיף 2 מאחר שכתוב: לפי חוק זה, ולפי חוק זה כולל את סעיף 6 שמפרט את הסמכויות.

חוה ראובני: יכול להיות שצריך לחשוב על איך מחברים בין שני הסעיפים, אבל כאן רוצים להגיד שבשביל זה הרשות קיימת.

חוה ראובני: זה בליבת פעולת הרשות, הנושא של ריכוז המידע, להיות מרכז ידע, ודבר שני, פעילות, יצירת תוכניות ופעולה ליישומן, על זה חיה הרשות, בשביל זה היא קיימת.

חוה ראובני: ולכן הרצון להכניס את זה לתוך סעיף ההקמה.

נעמה דניאל: בעיניי זה פשוט מסרבל את הסעיף ויוצר איזושהי כפילות עם יחד סעיף 6.

שולי מועלם-רפאלי: בסעיף 6 לא מופיע העניין של ליזום ולגבש תוכניות.

חוה ראובני: סעיף 6ב מדבר באופן כללי כאשר אנחנו מדברים על כל תפקידי הרשות בסעיף 6א, אנחנו מבקשים להוסיף שהיא תפעל בהתאם למדיניות הממשלה, בהתאם למדיניות השר.

חוה ראובני: זה לא עוסק באופן ספציפי בייזום, בתוך 6 יש כבר פריטה של כל מה שכתוב בסעיף 2, של מה זה לפעול להגברת הבטיחות ואיך עושים את זה.

חוה ראובני: סעיף 2 הוא יותר הצהרתי.

חוה ראובני: סעיף 6 הוא התפקידים.

נעמה דניאל: אני מציעה שתקריאי את סעיף 6ב המוצע אם אפשר.

חוה ראובני: 6ב בלי לקרוא את 6א נראה לי קצת מנותק.

חוה ראובני: אבל 6ב אומר כך: במילוי תפקידיה תפעל הרשות בהתאם למדיניות הממשלה בתחומי פעילותה של הרשות כפי שנקבעה בהחלטות הממשלה, וככל שלא נקבעה מדיניות בידי הממשלה כאמור, בהתאם למדיניות שר שתימסר לרשות בכתב ותפורסם באתר האינטרנט של הרשות.

חוה ראובני: האחראית על המדיניות בסופו של דבר היא הממשלה והשר.

חוה ראובני: הרשות היא גורם שאמור לרכז, לתכלל, ליצור תוכניות, לסייע ולהדריך מקצועית וללוות ולעקוב, ולדאוג שזה יקרה.

חוה ראובני: אבל מהי המדיניות, מה היעדים, מה אנחנו רוצים להשיג, את זה קובעת הממשלה ואם היא לא קבעה, קובע השר.

שולי מועלם-רפאלי: בואו נמשיך לקרוא כי אני לא אמשיך להצביע בשלב הזה כשרק אני פה.

עבד אל חכים חאג' יחיא: זה לא רק את.

שולי מועלם-רפאלי: סליחה, לא ראיתי שאתה כאן.

שולי מועלם-רפאלי: סליחה.

שולי מועלם-רפאלי: חשבתי שגם אתה הלכת לוועדת הכנסת.

שולי מועלם-רפאלי: אז אנחנו לא נמשיך להצביע למרות שיש פה שני חברי כנסת כי אנחנו נחכה לשאר החברים ולחמד.

חוה ראובני: כאן אנחנו מדברים על התפקיד של הרשות הלאומית מול הממשלה ומול ועדת שרים.

שולי מועלם-רפאלי: אבל כשהכול דרך השר.

חוה ראובני: הכול דרך השר בהיותה גורם חיצוני לממשלה, היא לא עובדת ישירות מול הממשלה, אבל באמצעות השר.

שולי מועלם-רפאלי: זה לא נמצא ממילא?

לאה ורון: לא.

לאה ורון: לכן הציעו את זה חאג' יחיא וחבר הכנסת חמד עמאר.

שולי מועלם-רפאלי: חוה, מזכירת הוועדה אומרת שהיתה פה הצעה של חמד - - -

לאה ורון: אני מנהלת את הוועדה ולא מזכירה.

שולי מועלם-רפאלי: סליחה, נכון.

שולי מועלם-רפאלי: רק נחתּי, אז תסלחו לי.

לאה ורון: ברוכה הבאה מניו יורק.

שולי מועלם-רפאלי: מהטיימס סקוור.

שולי מועלם-רפאלי: חוה, אומרת מנהלת הוועדה שחבר הכנסת חאג' יחיא וחבר הכנסת חמד עמאר הציעו שנעגן בחקיקה את זה שתוקם ועדת שרים.

עבד אל חכים חאג' יחיא: בדיוק.

עבד אל חכים חאג' יחיא: זו הערה שלי, אם תוקם.

דרור וגשל: השאלה הזאת נידונה לפני שהצעת החוק הוגשה לכנסת.

דרור וגשל: היא ירדה מסדר היום גם בגללנו אבל בעיקר בגלל משרד ראש הממשלה, שלא נמצאים כאן.

דרור וגשל: אני חושב שכדאי לקבל את עמדתם בתור אלה שאחראים על ועדות השרים ומה צריך להיות קבוע בחוק.

דרור וגשל: אני אגיד בקצרה, יש מעט מאוד ועדות שרים שקבועות בחוק, ועדת החוץ והביטחון, ועדות סטטוטוריות שחייבות להתקיים בממשלה.

דרור וגשל: אין מניעה משפטית לקבוע עוד ועדות.

דרור וגשל: זו כנראה היתה שאלה אחרת.

דרור וגשל: כדי לקיים את הדיון הזה ברצינות אפשר להזמין לדיון הבא את משרד ראש הממשלה.

לאה ורון: עורך דין וגשל ודאי זוכר את סדרת הדיונים שקיימה ועדת הכלכלה בנושא של בלימת הקטל בדרכים בראשות חבר הכנסת כבל.

לאה ורון: הוא פנה יותר מפעם אחת במכתב לראש הממשלה בבקשה להיות שותף לכל הנושא של בלימת הקטל בדרכים ביחד עם שרי הממשלה.

לאה ורון: לבסוף ההצעות הועברו לדרג של מנכ"ל משרד ראש הממשלה, והמנכ"ל לבסוף נענה והגיע לישיבת ועדת הכלכלה.

לאה ורון: יתכן שחבר הכנסת כבל יהיה מאוד מעוניין לעגן את הקמת ועדת השרים בתחום בטיחות בדרכים בחוק זה.

שולי מועלם-רפאלי: מה העלתה הישיבה ביחד עם מנכ"ל משרד ראש הממשלה?

לאה ורון: אני מציעה שחבר הכנסת כבל ישיב לך.

דרור וגשל: וגם נציג משרד ראש הממשלה שיהיה מוזמן לדיון הבא מן הסתם ויוכל להסביר לנו.

שולי מועלם-רפאלי: דרור, ברשותך אני רוצה להבין.

שולי מועלם-רפאלי: בעצם אם לא מוקמת אותה ועדת שרים, חלק ניכר מהחוק הזה הוא מעוקר?

חוה ראובני: לא.

שולי מועלם-רפאלי: אז תסבירי לי, חוה.

חוה ראובני: הסעיף הזה שהקראנו מדבר על לסייע באמצעות השר לממשלה או לוועדת שרים הפועלת מטעמה.

חוה ראובני: אם הממשלה בחרה לעסוק בנושא בטיחות בדרכים באמצעות ועדת שרים ייעודית, אז הפעולה של הרשות הלאומית תהיה באמצעות השר מול הוועדה.

חוה ראובני: היה ולא מוקמת ועדה ייעודית, אלא זה מוטל על ועדה אחרת שקיימת ומחליטים שהיא תטפל בזה, אז זה מול הוועדה הזאת.

חוה ראובני: אין ועדה אחראית שמופקדת על זה, אז מליאת הממשלה.

חוה ראובני: זה לא שזה נשאר ריק.

חוה ראובני: זאת חלופה.

חוה ראובני: היה ותוקם ועדת שרים, אז הסמכות של הרשות מתייחסת לאותה ועדת שרים ייעודית.

דרור וגשל: מה שהחוק הזה בעיקר עושה זה לשמר את המצב הקיים.

דרור וגשל: כלומר זה להפוך את הרשות לקבועה.

דרור וגשל: הוא לא עושה שינויים מרחיקי לכת בחוק, תיקונים נדרשים - - -

עבד אל חכים חאג' יחיא: כאילו שאנחנו לא צריכים שינויים.

דרור וגשל: זה לא שלא היו דיונים על שינויים, אבל זו הצעת החוק שהממשלה הביאה.

עבד אל חכים חאג' יחיא: אנחנו דנים פה כדי לשפר את המצב ולא כדי לקבע מצב שאנחנו יודעים שהוא מצב עגום.

עבד אל חכים חאג' יחיא: הבעיה ברשות היא לא רק שהיא בהוראת שעה.

דרור וגשל: כן, זה לקובעי המדיניות אבל לא למשרד המשפטים.

עבד אל חכים חאג' יחיא: אם תכלית החוק הזה היא להחליף הוראת שעה בחוק קבוע, היינו צריכים לבוא, ישר לחתום וללכת הביתה.

דרור וגשל: החוק הזה לא ארוך, אדוני.

דרור וגשל: הוא די קצר.

עבד אל חכים חאג' יחיא: אנחנו באנו כדי לשפר את המצב כי המצב הוא עגום.

דרור וגשל: לפי הבנתי אולי יש בעיה עם פעילות הרשות למרות שיושב-ראש הרשות הציע לקיים דיון ולהראות לכם מדוע הרשות פועלת דווקא היטב במסגרת הסמכויות שלה.

דרור וגשל: השאלה היא אם יש משהו בחוק שצריך שינוי כדי שהרשות תפעל יותר טוב.

עבד אל חכים חאג' יחיא: אני חושב שוועדת שרים מיוחדת לנושא הזה תיתן יותר תשומת לב – הרי אנחנו יודעים שהשר - - -

דרור וגשל: אדוני, גם אם מוקמת ועדת שרים בסוף צריך לכנס אותה.

דרור וגשל: ולכן גם אם הוועדה תוקם בחוק - - -

עבד אל חכים חאג' יחיא: אתה יודע מה, לפחות שתהיה לנו אפשרות לביקורת שאתם הקמתם ועדת שרים ולא כינסתם אותה.

דרור וגשל: זה כבר קיים.

דרור וגשל: כבר הקימו ועדת שרים.

דרור וגשל: הממשלה הקימה ועדת שרים ציבורית, והיא לא מתכנסת.

עבד אל חכים חאג' יחיא: כשיש ועדת שרים ציבורית שלא מתכנסת, אפשר ללחוץ עליה.

שולי מועלם-רפאלי: כיוון שהתנהלו פה, כפי שאמרה מנהלת הוועדה, דיונים ארוכים מאוד עם יושב-ראש הוועדה, בעניין הזה אנחנו נחכה לו.

שולי מועלם-רפאלי: זה ברור לחלוטין.

שולי מועלם-רפאלי: כי אם תתקבל פה החלטה שהוועדה אומרת את דברה ביחס להקמת ועדת שרים, אנחנו לא נעשה את זה בלי יושב-ראש הוועדה כמובן על רקע כל מה שקיים פה כבר בין יושב-ראש הוועדה למשרד ראש הממשלה ולמנכ"ל משרד ראש הממשלה.

שולי מועלם-רפאלי: אני רוצה לשמוע מאנשי משרד התחבורה – קיבלתי כמובן את מה שאמרת, ההסבר היה בהיר לחלוטין, ביחס למה שאומר נציג אור ירוק, שישנה כבר ועדת שרים, אז למה אנחנו שוב מביאים.

חוה ראובני: הסעיף הזה איננו מדבר כאמור על הקמת ועדת שרים.

חוה ראובני: היא משאירה את סמכות ההחלטה בעניין זה לממשלה עצמה.

חוה ראובני: הסעיף הזה מדבר על תפקיד הרשות הלאומית מול רמת הממשלה - - -

שולי מועלם-רפאלי: בכל אופן שהממשלה תבחר.

חוה ראובני: בדיוק.

חוה ראובני: גברתי הבינה מדויק.

חמד עמאר: אבל אם יש סעיף בחוק שנוגע בנושא של הקמת ועדת שרים לעניין, סימן שאנחנו בחוק יכולים להיכנס לנקודה הזאת ולדרוש הקמת ועדת שרים.

שולי מועלם-רפאלי: אז כמו שאמר עורך הדין וגשל כשלא היית פה - - -

חמד עמאר: אם מה שהסבירה היועצת המשפטית ואמרה שהחוק נוגע לרשות הלאומית ולא נוגע לממשלה, למה הכניסו בכלל את הסעיף הזה?

חמד עמאר: בעצם הכנסת הסעיף הזה נותנת לנו את האפשרות לתקן את זה ולחייב הקמת ועדת שרים לענייני בטיחות בדרכים.

חוה ראובני: הסעיף הזה נכנס כדי להסדיר את סמכויות הרשות, לא את עבודת הממשלה.

שולי מועלם-רפאלי: אני מציעה שני דברים, האחד, שנחכה ליושב-ראש הוועדה כדי לקבל איתו את ההחלטה הזאת שהיא החלטה מהותית לעניות דעתי כמובן.

שולי מועלם-רפאלי: והדבר השני, שבדיון הבא נבקש מנציג משרד ראש הממשלה להגיע לפה, ויכול להיות שנכון יהיה לקבל את ההחלטה הזאת ביחד איתם.

קריאה: הם מתנגדים - - -

שולי מועלם-רפאלי: בסדר, עורך הדין וגשל אמר דברים ברורים ביחס לעמדתם.

שולי מועלם-רפאלי: נראה איך אנחנו - - -

עבד אל חכים חאג' יחיא: בממשלה מתנגדים?

קריאה: במשרד ראש הממשלה לא רוצים ועדת שרים סטטוטורית, לחייב הקמת בחוק.

שולי מועלם-רפאלי: תודה.

שולי מועלם-רפאלי: הבנו את המסר.

עבד אל חכים חאג' יחיא: שיבואו לפה ונראה.

מרדכי פדר: - - - כדי להוריד ריכוזיות אצל השר אנחנו מציעים שלושה תיקונים.

את המילים: 2.

את המילים: בסעיף קטן (א) – להציע נושאים לדיוני הממשלה, ולא: להציע לשר.

את המילים: 3.

את המילים: בסעיף קטן (ב) – לרכז את המידע, ולהוציא: בעבור השר.

את המילים: ובשורה שנייה – וכן להמליץ, בלי המילה לו.

שולי מועלם-רפאלי: כפי שאמרה יושבת-הראש המחליפה חברת הכנסת נחמיאס ורבין, אני מציעה שאת התיקונים שלכם תעבירו בצורה מסודרת להנהלת הוועדה כדי שאפשר יהיה להתייחס אליהם בצורה מסודרת, גם להעביר אותם למשרדים וגם שהיועצת המשפטית של הוועדה תתייחס לזה.

מרדכי פדר: אין כל בעיה, פשוט בגלל ההקראה אמרתי - - -

שולי מועלם-רפאלי: בסדר, כפי שהבנת אנחנו לא נגמור את ההצבעות היום.

שולי מועלם-רפאלי: הדברים מסתברים כקצת יותר מורכבים גם בשאלות שאני העליתי, גם בשאלות של ועדת שרים.

איילת נחמיאס ורבין: מאה אחוז.

איילת נחמיאס ורבין: באיזה סעיף אנחנו?

לאה ורון: הוקראו סעיפים 3 ו-4, נידונו ולא הוצבעו.

לאה ורון: אני לא יודעת אם הדיון בסעיף 4 וההערות הסתיימו.

איילת נחמיאס ורבין: האם יש למישהו עוד הערות?

איילת נחמיאס ורבין: סעיף 4 הוא סעיף מאוד מהותי.

שולי מועלם-רפאלי: אי אפשר להצביע על סעיף 4 לפני ש - - -

איילת נחמיאס ורבין: ברמה העקרונית אפשר להצביע בכפוף לתיקונים נוספים שיהיו אם יהיו, ותמיד אפשר להקריא אותו מחדש.

איילת נחמיאס ורבין: אבל זה כנראה לא אידאלי.

איילת נחמיאס ורבין: אני רוצה להדגיש שמדובר בסעיף מאוד מהותי בחוק, וגם שוחחתי עליו אתמול בערב עם יושב ראש הרלב"ד.

איילת נחמיאס ורבין: אני מציעה שאם יש הערות נוספות לסעיף הזה הן יובאו בפנינו בכתב ואולי לא נצביע עליו עכשיו.

איילת נחמיאס ורבין: נעשה כמו שעושים באפטאר, מקסימום נדון בסעיפים ונצביע עליהם אחרי שצום הרמדאן נגמר.

איילת נחמיאס ורבין: אז עכשיו אנחנו ב-(1ב) רבתי, נעמה?

חוה ראובני: זה הסמכות לתת לה את התפקיד לתת חוות דעת מקצועיות.

חוה ראובני: היא יכולה ליזום אותן או אפשר שהשר יבקש אותן ממנה.

חוה ראובני: להמשיך להקריא או מצביעים?

איילת נחמיאס ורבין: מה את מציעה, עורכת דין דניאל?

איילת נחמיאס ורבין: על פניו על סעיפי המשנה האלה אין בעיה להצביע.

איילת נחמיאס ורבין: אני לא רואה מניעה.

איילת נחמיאס ורבין: על סעיף 3 הצבענו?

שולי מועלם-רפאלי: לא הצבענו על סעיף 3 ולא על סעיף 4.

שולי מועלם-רפאלי: עלו פה שאלות - - -

קריאה: אלה סעיפים שאולי ידרשו עוד עבודה.

קריאה: שאר הסעיפים נראים לי יותר פשוטים וטכניים.

חוה ראובני: יש פסקאות שאם אין איתן בעיה אולי כדאי להצביע - - -

איילת נחמיאס ורבין: בשביל זה יש לי יועצת משפטית מעולה בדיון הזה, ועל כן שאלתי אותה מה היא מציעה לעשות.

נעמה דניאל: על סעיף (1ב) אני לא רואה מניעה להצביע.

איילת נחמיאס ורבין: אז בואו נצביע על סעיף (1ב) - - -

נעמה דניאל: עם התיקון שהוקרא על ידי חוה, שבמקום 7ב יבוא 10ב.

איילת נחמיאס ורבין: אני מניחה שזה עניין טכני, זו הפניה לא נכונה.

איילת נחמיאס ורבין: מי בעד?

איילת נחמיאס ורבין: בעד – פה אחד

איילת נחמיאס ורבין: תודה.

מרדכי פדר: זה 10(ב).

מרדכי פדר: לא ב' רבתי.

חוה ראובני: זו ב' קטנה, כן.

איילת נחמיאס ורבין: תודה רבה על ההערה, מרדכי.

חוה ראובני: אחת התפיסות היא שהרשות הלאומית, העבודה בנושא הזה צריכה להתבצע דרך קידום הבטיחות, דרך תוכניות עבודה, בראייה רב שנתית, שהרשות תהיה מופקדת על להציע תוכניות כאלה, הרשות תהיה מופקדת על להציע תוכניות ליישום התוכנית הרב-שנתית.

חוה ראובני: ההחלטה צריכה להיות של הממשלה כי עוד פעם, סמכויות ההחלטה ובדרך כלל תוכניות מהסוג הזה מטילות מטלות על משרדים שונים לעשות דברים שונים.

חוה ראובני: תאגיד ציבורי חיצוני לממשלה לא יכול לחייב לא את משרד הפנים ולא את משרד הפנים ולא את המשרד לביטחון הפנים לעשות שום דבר.

חוה ראובני: היא תציע אותם על מנת שהממשלה תקבע אותן על מנת שהממשלה תקבע אותן כהחלטת ממשלה והם יחולו - - -

איילת נחמיאס ורבין: זאת אומרת, זה סעיף nice it is כזה, היא יכולה להציע, היא יכולה לא להציע.

שולי מועלם-רפאלי: אבל זה התפקיד שלה.

איילת נחמיאס ורבין: אני רוצה להציע שימצאו מילה קצת יותר ממשית מהמילה להציע.

דרור וגשל: בחרנו בפועל להציע מכיוון שהיא לא יכולה לכפות את זה על הממשלה.

דרור וגשל: בסוף היא מציעה את התוכנית, הממשלה מקבלת את התוכנית ומחליטה עליה.

דרור וגשל: לכן היא מציעה לממשלה.

עבד אל חכים חאג' יחיא: לבנות תוכנית, להגיש תוכנית.

איילת נחמיאס ורבין: זה בדיוק מה שרציתי להציע.

איילת נחמיאס ורבין: רציתי להציע את המילה לבנות.

איילת נחמיאס ורבין: חבל לסרס מקום שאין צורך לסרס.

איילת נחמיאס ורבין: הרי היא לא מחליטה, אז עדיין אפשר לשים פועל שהוא יותר אקטיבי מאשר פסיבי.

איילת נחמיאס ורבין: במילה להציע יש משהו חצי פסיבי.

איילת נחמיאס ורבין: לבנות עבור השר או הממשלה.

קריאה: אולי ליזום?

איילת נחמיאס ורבין: אני חשבתי על המילה ליזום.

קריאה: יש לכם עוד פעלים להציע?

שולי מועלם-רפאלי: ליזום, לבנות, להביא.

איילת נחמיאס ורבין: אני חושבת שהצענו פעלים מצוינים.

יניב יעקב: להגיש, גברתי, כי אז זה מחייב משהו אקטיבי ואז היא מחויבת בהגשה של זה.

איילת נחמיאס ורבין: להגיש זאת היתה המילה שאני חיפשתי.

איילת נחמיאס ורבין: והיא עדיין מילה שלא שמה את הרלב"ד במקום של הסמכות, של מי שקובע, אבל עדיין נותן בידיה משהו יותר מחייב.

דרור וגשל: מבחינתנו להגיש זה בסדר גמור.

שולי מועלם-רפאלי: - - - שצריך לזכור בדיון זה שהרלב"ד עושה את כל הדברים האלה.

איילת נחמיאס ורבין: בדיוק.

איילת נחמיאס ורבין: נקודת המוצא חייבת להיות.

שולי מועלם-רפאלי: ההמשך הוא הממשלה.

חוה ראובני: זה התפקיד שלה.

חוה ראובני: סעיף 6 מדבר על ליבת הרשות הלאומית, מה היא עושה.

חוה ראובני: אין לה זכות קיום אם היא לא עושה את הדברים האלה, זה רק נשאר כתוב בחוק.

דרור וגשל: גם אם זה התפקיד שלה היא לא יכולה שלא להציע.

דרור וגשל: היא חייבת להציע.

קריאה: אבל גם להגיש זה טוב.

איילת נחמיאס ורבין: אני לא הייתי בדיון כשדיברו על המילה לסייע.

איילת נחמיאס ורבין: היא מילה בעיניי בלתי נסבלת בחקיקה כזאת אבל אני פשוט לא רציתי להחזיר אחורה לדיון, היא בעיניי ממש עוקרת כל יכולת ממשית.

דרור וגשל: חוה הקדימה את זה וגיורא דיבר על הסמכויות.

דרור וגשל: זה הדיון העקרוני.

דרור וגשל: איך אנחנו רוצים שהרשות תפעל.

איילת נחמיאס ורבין: אבל לכן איפה שאני כן יכולה להשפיע אני אתעקש על זה שיהיו מילים שמסמלות אקטיביות.

איילת נחמיאס ורבין: זה הכול.

שולי מועלם-רפאלי: לא הצבענו על סעיף 4, אני מזכירה לך.

שולי מועלם-רפאלי: אז עוד אפשר יהיה לחזור למילה לסייע.

איילת נחמיאס ורבין: נכון, נכון.

איילת נחמיאס ורבין: אני לא צריכה להגיש עליו רביזיה.

איילת נחמיאס ורבין: היו לי מספיק רביזיות להיום.

נעמה דניאל: אם אפשר רק להעיר, הסעיף הזה בעצם מפנה לסעיף 9(א).

נעמה דניאל: בסעיף 9(א) הניסוח הוא: הרשות תגבש ותגיש לשר לאישורו – אפשר להשתמש בניסוח הזה ואז גם לא תהיה אי התאמה.

איילת נחמיאס ורבין: נכון.

שולי מועלם-רפאלי: להגיש, זו המילה.

שולי מועלם-רפאלי: להגיש לשר.

איילת נחמיאס ורבין: בקיצור, מבלי לדעת אני קלעתי לחוק המקורי.

יניב יעקב: אני חושב שחסר פה רכיב של שקיפות בנושא הזה.

יניב יעקב: מאוד חשוב שהרשות תגיש, אבל אני חושב שזה צריך להיות גם מפורסם.

יניב יעקב: צריכה להיות פה שקיפות לציבור כי עצם זה שהגישו את זה ואנחנו לא יודעים מה הוגש ולא יכולים לקיים שום ביקורת אמיתית מה נעשה עם העבודה המאוד-חשובה הזאת של הרשות כגוף המקצועי, זה חשוב.

יניב יעקב: צריך לפתוח את זה לציבור.

יניב יעקב: ההחלטה הסופית היא של השר אבל צריך לראות מה הוגש.

איילת נחמיאס ורבין: אני חושבת שזו הערה טובה, רק השאלה היא אם מפרסמים את התוכניות שהרלב"ד הציע או את התוכנית כפי שבסופו של דבר התקבלה בממשלה, שזה לא בהכרח אותו דבר.

יניב יעקב: לא, לדעתי את התוכניות שהרשות הציעה אחרת מה זה שווה?

יניב יעקב: אנחנו רוצים לראות את העבודה של הגוף המקצועי, לא של הממשלה שבסופו של דבר זה שלה.

איילת נחמיאס ורבין: באופן כללי אני מאוד אוהבת שיתוף ציבור.

איילת נחמיאס ורבין: אני לא יודעת אם נתתם את הדעת על זה - - -

קריאות: - - -

איילת נחמיאס ורבין: סליחה רגע.

איילת נחמיאס ורבין: תרשה לי רגע לתקן את חבריי.

איילת נחמיאס ורבין: זה פשוט לא נכון מה שאתם אומרים.

איילת נחמיאס ורבין: תוכניות תשתית לאומיות, בין אם מדובר ברכבת הקלה, בין אם מדובר בתוכניות בנייה, יש היום תהליכים משמעותיים ועושים שיתוף ציבור.

איילת נחמיאס ורבין: השאלה היא אם פה נכון ובאיזה שלב לעשות שיתוף ציבור.

איילת נחמיאס ורבין: לכן אני שואלת את הגורמים המקצועיים אם הם נתנו את דעתם לעניין הזה.

איילת נחמיאס ורבין: אנחנו לא לומדים פה מהציבור שמביא בפנינו דברים?

גיורא רום: מה שמסתתר מאחורי סעיף א' זה סוג של דיאלוג בין הרלב"ד לבין השר.

גיורא רום: לא נראה לי שבשלב הדיאלוג בין הרלב"ד לבין השר בשביל לקבוע את סדר היום של ועדת השרים לנושא בטיחות בדרכים, שהנושא הזה יהיה בשיתוף הציבור.

גיורא רום: עם כל הכבוד לציבור, ואני גם ציבור הרי, אני לא רק יושב-ראש הרלב"ד, אני לא חושב שהציבור צריך להיות בכל דבר מהרגע הראשון עם כל הכבוד לציבור.

גיורא רום: אי אפשר לעבוד ככה.

לאה ורון: ומאיזה שלב אתה מציע לפתוח את השער לציבור?

איילת נחמיאס ורבין: ככל שאני זוכרת שאלתי שאלה ממוקדת.

איילת נחמיאס ורבין: אמרתי, באיזה שלב כן נכון וראוי לעשות שיתוף ציבור על דבר כזה.

איילת נחמיאס ורבין: מתי ראוי שזה יהיה חשוף?

גיורא רום: אני משער שכשייקבע סדר היום של ישיבת ועדת השרים ליום 14 במרץ 2019, זה יכול להיות מפורסם.

איילת נחמיאס ורבין: אני חושבת - - -

יניב יעקב: אבל מדובר בסעיף תוכנית רב-שנתית להגברת הבטיחות.

יניב יעקב: לא מדובר פה על הצעה לסדר יום של ועדת שרים.

יניב יעקב: מדובר על משהו מהותי.

גיורא רום: לא על זה מדובר, אני חושב.

איילת נחמיאס ורבין: אתה הערת לעניין סעיף א'.

איילת נחמיאס ורבין: סעיף א' מתייחס לתוכנית רב-שנתית.

איילת נחמיאס ורבין: ודיבר יניב, אנחנו הלכנו מסעיף ב(3) קטן - - -

לאה ורון: גיורא, אתה מחזיק גם את החוק הראשי?

גיורא רום: כן.

לאה ורון: תסתכל גם על החוק הראשי.

איילת נחמיאס ורבין: בסעיף 9(א) לחוק הראשי שאליו מפנה סעיף (ב3) להצעת החוק יש התייחסות לתוכנית רב-שנתית להגברת הבטיחות בדרכים.

גיורא רום: זה ה-א' שעליו מדברים?

איילת נחמיאס ורבין: כן.

גיורא רום: אז אני לוקח בחזרה את כל מה שאמרתי, כי יש פה כל כך הרבה אל"פים פה.

גיורא רום: זה כמו בית הנשיא פה.

איילת נחמיאס ורבין: זה קורה, כן.

איילת נחמיאס ורבין: לא אמור לקרות לך, אבל זה קורה.

גיורא רום: אני חושב שתוכנית רב-שנתית צריכה להיות מפורסמת.

חוה ראובני: אחרי שהיא מאושרת.

איילת נחמיאס ורבין: אין בעיה.

חוה ראובני: לפני זה שיח מקצועי של התלבטות, היא מציעה משהו - - -

דרור וגשל: יש חוק חופש המידע גם - - -

חוה ראובני: חופש המידע לא כולל דברים שבתוכניות - - -

דרור וגשל: נכון, ולכן הוא עושה את האיזונים.

איילת נחמיאס ורבין: אני מבקשת לא לדבר בדיוני הוועדה בו זמנית, במיוחד לא איתי.

איילת נחמיאס ורבין: אני מנסה לשרטט לכם מפת דרכים, שאנחנו נבין מתי ובאיזו נקודה גם בהצעת החוק עושים שיתוף ציבור על הדבר הזה.

דרור וגשל: לא, גברתי.

דרור וגשל: שיתוף ציבור זה - - -

איילת נחמיאס ורבין: אני יודעת מה זה שיתוף ציבור.

איילת נחמיאס ורבין: תאמין לי.

דרור וגשל: אבל כשאנחנו מדברים על שיתוף ציבור, אנחנו מדברים על שיתוף ציבור בהכנה.

דרור וגשל: הוא דיבר על שקיפות.

דרור וגשל: השאלה היא על מה אנחנו מדברים.

איילת נחמיאס ורבין: זה שני דברים שונים.

דרור וגשל: זה שני דברים שונים.

איילת נחמיאס ורבין: גיורא רום כגורם המקצועי אומר בוודאי שקיפות אחרי שהיא אושרה.

דרור וגשל: והוא גם אומר שיתוף ציבור לא.

דרור וגשל: גם את זה הוא אומר.

איילת נחמיאס ורבין: אני לא חושבת שהוא אמר את זה.

דרור וגשל: אני חושב שהוא אמר את זה.

דרור וגשל: זה לא שהרשות אולי תעשה ימי עיון ותדבר עם הציבור ותשב עם מנהלי המטות.

דרור וגשל: אני מניח שהרשות כגורם מקצועי שעושה תוכנית רב-שנתית, יושבת עם הציבור הרלוונטי ואולי גם מפרסמת את זה להערות הציבור בכלל אולי לפני.

דרור וגשל: אני לא יודע איך הם בדיוק פועלים, אבל זה מה שנקרא שיתוף ציבור.

איילת נחמיאס ורבין: אני רוצה להגיד לכם מה אני הייתי עושה.

איילת נחמיאס ורבין: אילו אני משרדי הממשלה והגורמים המקצועיים, אני הייתי מוסיפה סעיף קטן (3ד) - - -

גיורא רום: יאללה.

איילת נחמיאס ורבין: כן, זה לא סעיף כל כך מסובך – שבו כתוב שהרלב"ד תעשה מאמץ, כיוון שממילא זה חוק עם מילים מסורסות אז נמציא עוד מילה מסורסת כזאת, סליחה על הביטוי, ונכתוב שהרלב"ד תעשה כל מ אמץ על מנת לערב או לשתף את הציבור במהלך הכנת תוכניותיה.

איילת נחמיאס ורבין: אני גם לא מכירה את המונח לסייע.

איילת נחמיאס ורבין: אבל זה מה שכתוב בחוק שמביאים על הרשות שבראשה אתה עומד.

גיורא רום: איפה אנחנו נמצאים?

גיורא רום: איפה אנחנו מדברים?

איילת נחמיאס ורבין: אנחנו עכשיו בסעיף (ב) להצעת החוק - - -

גיורא רום: סעיף (ב) איזה?

גיורא רום: מה?

איילת נחמיאס ורבין: סליחה, סעיף 4(ב) אני מתנצלת.

חוה ראובני: גברתי, אני לא מכירה שמחוקקים את תהליך העבודה הפנימי של ביצוע סמכויות.

חוה ראובני: אם יש רשות, יש לה תפקידים על פי חוק.

חוה ראובני: יש דרך שתקפה לכל הדינים של המשפט המינהלי על איך - - -

איילת נחמיאס ורבין: עורכת דין ראובני, הרבה דברים שפעם לא היינו עושים אותם בחקיקה היום עושים אותם בחקיקה.

איילת נחמיאס ורבין: דברים משתנים.

איילת נחמיאס ורבין: גם פעם לא עשו שיתוף ציבור.

איילת נחמיאס ורבין: פעם בנו מגדלים ובנו בניינים וחפרו מנהרות בלי לשתף את הציבור.

איילת נחמיאס ורבין: דברים השתנו.

איילת נחמיאס ורבין: יש דבר כזה שנקרא מחזיקי עניין, סליחה.

חוה ראובני: אני לא נגד שיתוף ציבור.

חוה ראובני: השאלה היא אם צריך לכתוב את זה בחקיקה ראשית, לומר שהיא חייבת - - -

איילת נחמיאס ורבין: חוה, יש לי שאלה אלייך.

איילת נחמיאס ורבין: כמה שנים את במשרד התחבורה?

חוה ראובני: מעל 20.

איילת נחמיאס ורבין: בסך הכול.

איילת נחמיאס ורבין: כל החוקים שאת כותבת היום נראים כמו החוקים שכתבת בראשית דרכך במשרד התחבורה?

חוה ראובני: ברור שלא.

איילת נחמיאס ורבין: יפה.

איילת נחמיאס ורבין: זה הכול.

איילת נחמיאס ורבין: I rest my case.

איילת נחמיאס ורבין: אז אני הנחתי את התיק שלי ואנחנו תיכף צריכים לסיים ואני רוצה להתקדם.

איילת נחמיאס ורבין: אני מבקשת שיראו כיצד מנסחים בסעיף חקיקה ראשי לראשונה תהליך של שיתוף ציבור.

איילת נחמיאס ורבין: לא דבר נורא מסובך, וגם לא מסובך בהקשר הזה כי ממילא אנחנו לא מחייבים פה בדיוק כמו שלא מחייבים את השר לקבל את התוכנית שהרלב"ד תגיש.

איילת נחמיאס ורבין: אני לא אומרת לו איך לעשות את זה.

איילת נחמיאס ורבין: לא אומרת לו אם ימי עיון, לא אומרת לו אם לכנס את כולם במשרדו.

איילת נחמיאס ורבין: אין פה שאלה בכלל שזה בדיוק המקומות שבהם דווקא אפשר להרהיב עוז וללכת קדימה עם הנושא הזה של שיתוף ציבור.

איילת נחמיאס ורבין: לא קרה שום דבר.

לאה ורון: והכוונה שלך, לפני שהתוכנית מועברת לשר.

איילת נחמיאס ורבין: כן, כן.

איילת נחמיאס ורבין: מצדי שיבואו להמליץ לנו מתי בדיוק הם רוצים לעשות את זה.

איילת נחמיאס ורבין: תוכנית רב שנתית אני חושבת שהיה רצוי לפני שמביאים לשר.

איילת נחמיאס ורבין: אני אומרת, תבואו ותציעו לנו יחד עם הגורמים המקצועיים שזה הרלב"ד ומשרד התחבורה.

דיאנה קוגן: הערה קצרה.

דיאנה קוגן: במועצת הרשות יש נציגי ציבור.

דיאנה קוגן: הם אלה שאמורים לעשות את זה.

איילת נחמיאס ורבין: קודם כל אלה דברי טעם, אבל אני שלחתי לעשות עבודה.

איילת נחמיאס ורבין: אנחנו לא מצביעים על הסעיפים האלה ממילא כרגע.

איילת נחמיאס ורבין: תחזרו אלינו.

איילת נחמיאס ורבין: אני מקווה שתחזרו אלינו עם טון חיובי בעניין הזה כי אני חושבת שזה לא אירוע כל כך דרמטי ואין צורך לעשות ממנו אירוע דרמטי.

איילת נחמיאס ורבין: לעומת זאת, אני חושבת שיש לזה איזשהו ערך מוסף כי גם צריך לזכור שבנושא של בטיחות בדרכים לארגונים של המגזר השלישי יש מקום וערך מאוד מאוד גדול ולא צריך להתעלם ממנו.

איילת נחמיאס ורבין: ושוב כאמור אנחנו לא מחייבים איך לעשות את זה.

איילת נחמיאס ורבין: אבל אני מבקשת שתחזרו אלינו עם המלצה.

חוה ראובני: אנחנו נבדוק את זה.

איילת נחמיאס ורבין: מעולה.

איילת נחמיאס ורבין: אני מודה לך מאוד, עורכת דין ראובני.

מרדכי פדר: אפשר הערה טכנית, בבקשה?

מרדכי פדר: אנחנו רוצים שבסעיף 4(ב)(3) הזה להוריד את המילים: באמצעות השר, ולכתוב: להציע לשר, או לממשלה או לוועדת השרים, תוכנית רב שנתית וכולי.

עבד אל חכים חאג' יחיא: אתה מנסה כל הזמן להוציא את כל הרשות מתחת למטריה של השר.

מרדכי פדר: נכון, אדוני.

עבד אל חכים חאג' יחיא: זה ברור.

מרדכי פדר: אני לא מתכחש.

מרדכי פדר: אני חושב שהריכוזיות זה הנושא שכל פעם סתם מופיע פה.

חוה ראובני: זה לא נוסחי.

חוה ראובני: זה מהותי.

עבד אל חכים חאג' יחיא: זה מהותי, אמרתי.

חוה ראובני: זה מהותי, אולי זה הוסבר כשנאלצת ללכת לעניין אחר.

חוה ראובני: הרשות בהיותה גורם שאיננו חלק מהממשלה לא יכולה לעבוד מול הממשלה במישרין.

חוה ראובני: היא גורם חיצוני לממשלה.

חוה ראובני: כל הפעילות שלה, בין אם זה מול הממשלה ובין אם זה מול ועדת השרים זה לעולם באמצעות השר.

איילת נחמיאס ורבין: תיזהרו שלא יהיה כתוב כאן

איילת נחמיאס ורבין: סעיף שאסור לו לדבר עם שרים שהוא פוגש - - -

לאה ורון: כל העניין שם שהפניתי את תשומת לבך לכך שהיישום, שהרשות תפעל ליישם באמצעותו.

איילת נחמיאס ורבין: אני מסכימה איתך.

איילת נחמיאס ורבין: זה נמחק?

איילת נחמיאס ורבין: - - -

גיורא רום: אם באמצעות השר חוזר כל כך הרבה פעמים, אז זה כמו במתמטיקה שמוציאים לפני הסוגריים.

גיורא רום: תכתבי הערה שכל פעולותיה של הרשות הן באמצעות השר ואידך זיל גמור.

גיורא רום: למה צריך כל פעם את זה?

גיורא רום: תוציאי לפני הסוגריים וגמרנו.

גיורא רום: אבל זה אל"ף בי"ת של ניסוח חוקים.

גיורא רום: אני חושב שמשרד המשפטים היה צריך להגיד את זה.

מרדכי פדר: גיורא, זה כתוב בסעיף 2 לחוק העיקרי - - -

דרור וגשל: זה לא רק עניין טכני.

עבד אל חכים חאג' יחיא: זה מהותי.

עבד אל חכים חאג' יחיא: זה לא טכני.

איילת נחמיאס ורבין: חברים, סליחה, אנחנו מתעכבים פה כי מנהלת הוועדה הפנתה את תשומת לבי לעניין עקרוני.

לאה ורון: התפקיד של הרשות ליישום הנושאים והתוכניות שהיא מגבשת לשם הגברת הבטיחות בדרכים.

קריאה: באיזה סעיף אתם?

איילת נחמיאס ורבין: אנחנו עכשיו בסעיף 3 להצעת החוק, אבל בחוק המקורי זה סעיף 6(3).

לאה ורון: האם הרשות נתנה דעתה לנושא של היישום?

לאה ורון: האם אתם מרגישים בסדר עם התיקון הקיים לגבי התפקידים של הרשות?

עבד אל חכים חאג' יחיא: לא הצבענו על זה עדיין.

איילת נחמיאס ורבין: אנחנו לא מצביעים על זה ונותרו לנו חמש דקות.

איילת נחמיאס ורבין: אסור לי להמשיך אפילו 10 שניות מעבר ל-11:00.

איילת נחמיאס ורבין: אני חושבת שמדובר פה בסוגיה מהותית, עורכת דין ראובני.

חוה ראובני: אולי לא הבנתי מה השאלה.

סעיף 6: הפנתה את תשומת לבנו עורכת דין דניאל שזה עובר לסעיף 3 להצעת החוק: במקום "הרשות תפעל" יבוא "ובכלל זה תרכז מידע הנוגע לבטיחות בדרכים וכן תיזום ותגבש תוכניות להגברת הבטיחות בדרכים".

סעיף 6: אני מקבלת את זה.

סעיף 6: זה מספיק לי.

סעיף 6: בעיניי זה בסדר.

לאה ורון: השאלה היא אם זה מקובל גם על הרשות.

גיורא רום: זה מופיע עוד פעם גם אחרי זה.

איילת נחמיאס ורבין: ההערה היתה במקום וטוב שבדקנו איך זה מופיע.

איילת נחמיאס ורבין: עורכת דין ראובני, איפה היינו?

קריאה: יש זמן לעוד סעיף.

איילת נחמיאס ורבין: אני לא צריכה עזה.

איילת נחמיאס ורבין: תודה.

איילת נחמיאס ורבין: אני יודעת שיש זמן לעוד סעיף.

איילת נחמיאס ורבין: באיזה סעיף את?

חוה ראובני: אני עוברת עמוד ל-3א).

איילת נחמיאס ורבין: מה זה הערכה שנתית?

איילת נחמיאס ורבין: לכל הפחות השר אמור לפגוש את יו"ר הרלב"ד פעם בשנה.

איילת נחמיאס ורבין: זה בעצם הכוונה פחות או יותר, לפגישה השנתית החגיגית למסירת הדוח?

חוה ראובני: היא אמורה להיות לגמרי לא חגיגית אלא מאוד עניינית עם הערכות שנתיות, עם דיווחים על ביצוע.

חוה ראובני: זו ישיבת עבודה.

חוה ראובני: לא ישיבת photo op.

לאה ורון: חד שנתית, פעם בשנה - - -

חוה ראובני: לפחות.

חוה ראובני: בתום שנה חייב להיות הדבר הזה.

חוה ראובני: כמובן כיוון שיש עוד תפקידים שנעשים באמצעות השר, אני מניחה שהפגישות תדירות יותר.

גיורא רום: אני נגד העומס הזה.

איילת נחמיאס ורבין: אני מכירה אותך.

איילת נחמיאס ורבין: אני מבינה למה.

עבד אל חכים חאג' יחיא: אפשר לעמוד בעומס הזה?

חמד עמאר: אנחנו יודעים מניסיון שהיתה תקופה שיותר משנה השר לא פגש אף אחד - - -

איילת נחמיאס ורבין: עורכת דין ראובני, תקראי בבקשה את סעיף (3ב).

חוה ראובני: בסוף יש תוכניות שיש בהן כמה משרדי ממשלה שצריכים לעשות וכמה גופים.

חוה ראובני: התוכניות כוללות סדרה של גופים שצריכים לעשות כל מיני דברים, והרשות הלאומית היא זאת שאמורה לעקוב אחרי זה, לבדוק שזה מתבצע, לתת הנחיות, לפתור בעיות.

איילת נחמיאס ורבין: תוך כדי זה אני תוהה למה יושב-ראש הרשות יבוא וינהל את הלשכה גם, תוך כדי שהוא מסייע לשר בתיאום וריכוז עבודת המטה לעניין הזה.

איילת נחמיאס ורבין: אבל אני מכירה את יושב-ראש הרשות הנוכחי וזה לא מתאים לו.

איילת נחמיאס ורבין: למרדכי היתה הערה.

מרדכי פדר: בסעיף (3א) בהמשך להערות הקודמות, במקום המילה 'השר' לשים את המילה 'לממשלה'.

מרדכי פדר: זאת אומרת, להביא לפני הממשלה.

איילת נחמיאס ורבין: בסדר גמור.

איילת נחמיאס ורבין: אני חייבת לסיים את הדיון כי יש לי הנחיות מאוד קשות מיושב-ראש הכנסת.

איילת נחמיאס ורבין: מנהלת הוועדה לא האמינה שאנחנו נגיע להקראת החוק היום.

איילת נחמיאס ורבין: אז קודם כל - - -

לאה ורון: שאפו.

איילת נחמיאס ורבין: ולשותפים שלי לדבר עבירה.

איילת נחמיאס ורבין: אז קודם כל אני שמחה שהתחלנו בהקראה של החוק ועולת וצפות כאן הערות חשובות.

איילת נחמיאס ורבין: אני רוצה להעיר שתי הערות לקראת העבודה שאתם אמורים לעשות על פי ההערות שניתנו כאן.

איילת נחמיאס ורבין: אם הרלב"ד צריכה להיות חלק מהממשלה, אז בואו ננסח את החוק כאילו היא יחידת סמך של הממשלה.

איילת נחמיאס ורבין: אם היא לא, אני מבקשת שתתכבדו ותמצאו מילים שיבהירו ויחדדו את העשייה של הרלב"ד ולא יותירו אותה כמעין גוף מוחלש שאמור ת"פ השר, שזה בסדר להיות ת"פ השר, זה טבעי, הוא צריך להיות ת"פ של מישהו בממשלה, אבל לא בצורה שזה בא לידי ביטוי פה.

איילת נחמיאס ורבין: המילים חייבות להיות הרבה יותר מעשיות.

איילת נחמיאס ורבין: דבר שני, אני רוצה לחזור לנושא של לפעול ליישומה, כי יש הבדל ותודה למנהלת הוועדה שתמיד מסבה את תשומת לבנו לדברים האלה.

איילת נחמיאס ורבין: בסעיף 6(3) הקיים מדובר בלפעול ליישומה לתוכניות של הרשות.

איילת נחמיאס ורבין: בסעיף 3 להצעת החוק עוסקים בלפעול ליישום מדיניות הממשלה.

איילת נחמיאס ורבין: וזה לא אותו דבר, אלה שני דברים שונים.

חוה ראובני: אני אבדוק - - -

איילת נחמיאס ורבין: אני מבקשת מאוד, עורכת דין ראובני.

חמד עמאר: זו נקודה מאוד חשובה שהעלית, מאוד מאוד חשובה.

איילת נחמיאס ורבין: לכן צריך את הניסיון של לאה.

איילת נחמיאס ורבין: אני ממש מבקשת שהדבר הזה ייבדק.

איילת נחמיאס ורבין: ואני משוכנעת שוועדת הכלכלה תעשה כל אשר לאל ידה על מנת שנגיע ל-30 ביוני עם חוק.

איילת נחמיאס ורבין: הישיבה הסתיימה.